Kancil dan harimau

Dalam budaya Melayu kampung, jika ada sosok yang kecil dan pendek pasti namanya akan ditambah dengan kancil.Tidak hairanlah di kampung kita akan berjumpa dengan Man Kancil, Sudin Kancil, Pak Lang Kancil atau kadang-kadang Dolah Pendek dipanggil Dolah Kancil.Kancil dan Melayu tidak dapat dipisahkan.Kancil pula tidak dapat dipisahkan dengan harimau.Dua binatang ini menjadi tanda yang membawa makna dalam simbol pembudayaan Melayu.Sang kancil dan sang harimau wujud dalam perlambangan bendera, logo dan kepala harimau menjadi tanda rahsia nilai mata wang ringgit kita.Keluarga Melayu yang bangga dengan adat dan budaya akan mendewasakan anak-anak mereka dengan Hikayat Sang Kancil dan Sang Harimau.Sebelum aku masuk sekolah lagi aku sudah mendengar kisah dan riwayat sang kancil dan sang harimau.Nama manja sang harimau ialah pak belang. Kisah sang kancil yang kecil tapi cerdik mengalahkan pak belang menjadi metafora pembudayaan Melayu.Kecil tapi bijak dan pintar dapat mengalahkan pak belang yang besar bengis, bertaring dan berkuku tajam.Ketika aku membesar di Kampung Batu Serambai selalu aku mendengar orang terserempak dengan pak belang ketika dalam perjalanan melintas hutan Bukit Tangga dalam perjalanan ke Seremban.Hutan Bukit Tangga ini kalau mengikut peta ilmu alam adalah bahagian akhir banjaran Titiwangsa.Hutan hujan tropika yang penuh dengan segala macam tumbuhan dan binatang liar.Malah abah aku sendiri pernah bercerita bagaimana satu malam dia terserempak dengan pak belang.Ini ketika abah aku yang sedang menunggang Lambretta pulang dari Seremban. Pak belang melintas di jalan raya di kaki hutan Bukit Tangga.Pernah juga satu petang dalam bas ketika aku dalam perjalanan hendak pulang ke Kampung Chenor para penumpang bas heboh dan bangun berdiri memandang ke luar.Ada penumpang ternampak anak harimau di tepi jalan berhampiran Makam Moyang Salleh.Moyang Salleh ini Datuk Undang Jelebu yang memutuskan Ketuanan Johor terhadap Jelebu.Justeru makam ini dianggap keramat. Anak harimau itu dianggap bukan anak harimau biasa.Sayangnya aku sendiri kurang bernasib baik. Aku duduk dalam bas di bahagian yang salah. Aku tidak melihat anak harimau itu.Terlalu banyak kisah pak belang dalam dunia Melayu.Pelbagai mitos dan lagenda tentang harimau.Ada harimau jadian, ada harimau cenaku, ada harimau akar, ada pak belang yang dipelihara oleh bomoh dan pawang untuk membantu sang bomoh dalam hal ubat mengubat.Pak belang ini penuh mistik.Tapi untuk aku paling kelakar ialah hubungan pak belang dengan sang kancil.Dalam satu segi mereka bermusuh dan dalam satu segi lagi, pak belang dan sang kancil berkawan.Sang kancil selalu memperdayakan pak belang.Kebijaksanaan sang kancil ini bukan hanya kita baca daripada Hikayat Sang Kancil tetapi dari cerita-cerita mulut.Ada kancil berpura-pura mati apabila dia terjerat.Ada cerita kancil menari-nari apabila terdengar bunyi serunai.“Kancil ni, kalu dongar bunyi seruling dio berjoget.” Aku terdengar suara Chu Solat bercerita.Petang itu aku di rumah Chu Solat.Aku datang dengan memasang niat kerana Chu Solat pernah mengajak aku masuk hutan mencari kancil.“Sonang ko dapek kancil?” Aku bertanya.“Kancil ni sodap dagingnyo, tak koreh. Kulit boleh dimakan, tak liat macam kulit lombu.” Chu Solat berkata sambil memandang ke muka aku.“Kalau esok paneh macam ni, kito buleh masuk utan. Kancil cari air nak minum potang-potang.”Chu Solat mengeluarkan kata-kata yang sudah lama aku tunggu-tunggu.Mata aku memandang ke dinding. Senapang dan tali pinggang berisi peluru tergantung.Aku belum pernah mengusik senapang ini. Aku hanya melihat.Ada dua perasaan, takut dan berani apabila melihat senapang ini.Takut dengan bunyi ledakan dan tersilap arah.Berani nak mencuba. Aku hendak mencuba sesuatu yang baru.Petang Sabtu aku tidak bersekolah. Matahari dah mula nak condong.Lepas makan tengah hari aku menapak ke rumah Chu Solat.Sesampai di muka pintu aku ternampak Chu Solat sedang membersihkan senapang.Dengan kain buruk berminyak dia menyapu habuk-habuk.Kemudian dengan rotan kecil dia memasukkan kain buruk ke dalam muncung senapang.Aku hanya memerhati.“Ikut jalan belakang topi sawah.” Chu Solat memberi arahan.Keluar dari rumah Chu Solat memandang ke langit sebelum memulakan langkah.Aku tahu dalam budaya Melayu ada langkah kiri, ada langkah kanan.Ada gerak dan bayang terutamanya apabila nak masuk hutan belantara.Tidak diketahui siapa dan apa yang akan dijumpai.“Jangan ramai sangat orang nampak kito masuk utan.” Chu Solat menerangkan.Baru aku faham kenapa kami mengambil jalan yang tidak perlu melintasi jalan besar dan lalu di hadapan kedai Makcik Jarah.Chu Solat tidak mahu ramai orang tahu kami masuk hutan.Dalam perjalanan kami tidak banyak bercerita. Aku hanya mengekori Chu Solat dari belakang.Kami menapak jauh. Lepas melintasi kawasan sawah kami masuk ke kawasan kebun getah.Masuk kawasan paya. Ini wilayah yang belum pernah aku sampai.Hampir satu jam kami menapak. Kami sampai ke permulaan hutan dara.Dalam hutan agak redup. Kami masih berjalan.Chu Solat masih mencari tempat yang sesuai untuk mengetuk kancil. Kami sampai ke kawasan lapang antara dua bukit.“Sini laaa.” Chu Solat memberikan arahan.Aku tidak tahu apa yang perlu aku lakukan.Aku perhatikan sekali lagi Chu Solat memandang ke kawasan sekeliling.Dia berjalan hingga sampai ke sebatang kayu besar.“Kito cubo sini.” Chu Solat memberi arahan.Kemudian aku perhatikan Chu Solat mencari sesuatu.Aku nampak dia mengambil dua helai daun yang lebar.Aku tak kenal daun ini. Kemudian dia meminta aku membersihkan kawasan kecil.Daun-daun mati dan akar kayu aku potong dengan parang tajam.Akhirnya satu kawasan kecil mungkin seluas tiga kaki persegi aku bersihkan di tepi lereng bukit tidak jauh dari banir kayu besar.Aku rakamkan dalam kepala kerana semua ini adalah ilmu pengetahuan.Ini ilmu mengetuk kancil yang ada adab, peraturan, gerak langkah dan petua yang wajib dipakai.“Kalu dengar apa-apa jangan bising jangan tegur.” Satu lagi ilmu berjalan dalam hutan yang aku pelajari.“Rimau kadang-kadang datang.” Chu Solat menerangkan.Mendengar nama pak belang itu menjadikan aku agak takut juga.Tapi dalam masa yang sama aku yakin dan percaya pada keunggulan Chu Solat.Di Batu Serambai Chu Solat dianggap jaguh dalam hal hutan, binatang liar dan tembak-menembak.Untuk aku Chu Solat ini bukan hanya pembuat gasing Melayu yang unggul, dia juga penembak yang jaguh.“Kau duduk di situ…pandang ateh bukit sano, Chu duduk di sini. Belakang kito rapat sikit.”Dia memberi arahan sambil tangannya mengoyongkan sebatang anak kayu sepanjang kayu papan baris.Kami duduk di tanah yang sudah aku bersihkan.Kami membelakangi satu sama lain. Ini amat strategik.Empat mata dapat melihat semua kawasan. Kami mengambil tempat dan terus duduk. Hutan senyap sunyi. Kami boleh mendengar nafas kami sendiri.Senapang tegak bersandar pada badan Chu Solat. Dia mencangkung.Tiba-tiba dari belakang aku dengar bunyi.Chu Solat mengetuk daun lebar di atas tanah dengan anak kayu.Dia mengetuk dengan satu irama yang tersusun bukan sembarangan.Pada hemat aku ini pastilah irama yang dipelajari satu masa dulu.Beberapa minit kemudian hutan yang tadinya senyap sunyi kini heboh.Mula-mula aku dengar suara tupai menegur. Kemudian bunyi burung. Kemudian bunyi cikah.“Tengok sapo datang, jago-jago.” Chu Solat beri arahan.Mata aku mengamati sebatang pokok di lereng bukit.Aku nampak daun yang rimbun mula bergoyang-goyang, hati aku mula berdebar-debar.Macam-macam ingatan sampai. Aku merasa takut. Tetapi mata aku tetap ke pokok dan dahan yang sama.Hutan menjadi riuh rendah. Dari apa yang aku difahamkan jika ada sang kancil berhampiran dia akan datang menari-nari mengikut rentak irama ketukan di bumi.Aku juga difahamkan irama ini juga akan menarik datang pak belang yang tahu bahawa sang kancil akan datang menari-nari.Kerana ini kami duduk membelakang satu sama lain. Untuk memerhatikan seluruh kawasan.Bersedia jika ada pak belang sampai.Chu Solat terus mengetuk. Aku terus memerhati.“Ateh pokok tu, apo tu bosa bergoyang-goyang.” Aku memberi laporan.“Itu beruk, tak beruk… cikah.” Chu Solat memberi pendapat tanpa memandang. Dia terus mengetuk.Tiba-tiba dari daun-daun itu muncul satu lembaga berbulu berwarna coklat.Sebesar budak berumur lima tahun.Aku tahu ini bukan kera dan bukan cikah.Apakah ianya si amang atau beruk tunggal yang datang untuk melihat Chu Solat yang sedang bermain muzik.Lembaga berbulu coklat itu meloncat ke satu dahan yang lain.Ini disambut pula oleh bunyi burung yang aku tidak tahu apa jenisnya.“Jaga-jaga bising macam ni.” Chu Solat beri aku ingatan.Chu Solat terus mengetuk daun atas tanah.Hutan masih bising dengan pelbagai suara. Sang kancil yang kami tunggu tidak muncul.“Takda rezeki kito potang ni, tak po lain kali kito cari tompek lain.”Chu Solat berhenti mengetuk dan bangun. Aku yang duduk bersila atas tanah bangun sama.Kami menapak pulang.Kami pulang kosong tapi untuk aku satu pengalaman yang tidak akan aku lupakan sepanjang hidup.Sang kancil tak dapat tak mengapa, tapi aku dapat melihat dan mendengar pelbagai bunyi dalam hutan menjadi harta ingatan.Hari berjalan. Aku dengan rutin sekolah.Pagi bangun jam enam, mandi dan bersiap hendak ke sekolah.Kadang-kadang sempat minum dengan kuih dan biskut kering.Selalu ke sekolah dengan perut kosong.Jam 6.15 Bas Sekolah Lim akan lalu di hadapan rumah.Bas ini akan bergerak ke kaki Bukit Tangga kawasan akhir perkampungan.Di sini bas akan berpusing untuk mengutip pelajar ke sekolah di pekan Kuala Klawang.Aku menunggu bas di hadapan kedai Makcik Jarah.Kedai ini dibuka awal untuk orang kampung minum teh sebelum menoreh.Biasanya jam 7 lebih aku sudah berada dalam bas menuju Kuala Klawang.Sekolah aku dibuka jam 7.45 pagi.Rutin ini aku ikuti berbulan-bulan.Bila bosan dengan naik bas aku mula naik basikal ke sekolah.Satu pagi aku terperanjat besar.Bila aku sampai ke depan kedai Makcik Jarah orang ramai pandang-memandang.Aku pun memandang sama.Lalu aku nampak beberapa orang berkumpul di kedai Usop yang jauhnya tak sampai 100 meter berhadapan dengan kedai Makcik Jarah.Beberapa orang kampung sedang berkumpul melihat mayat pak belang. Sebelum bas sampai aku bergegas untuk melihat sama.Aduh! Harimau jantan mati ditembak.“Malam tadi makan lombu Cik Mail.” Suara penerangan yang aku dengar.“Chu Solat menembak ni.” Satu lagi suara penerangan yang aku dengar.Ini peluang keemasan. Aku merapati mayat sang harimau.Aku usap, aku raba kulitnya. Badanya sudah keras. Darahnya sudah kering. Ertinya sudah lama diletakkan di kedai Usop.“Kono repot polis, tak buleh bunuh rimau. Jabatan Mergastua akan datang.” Satu lagi penerangan aku dengar.Bas aku sampai. Bas berhenti agak lama kerana semua menjenguk ke tingkap hendak melihat mayat seekor pak belang.Di sekolah aku buka cerita tentang sang harimau mati ditembak di kampung aku.Semua kawan-kawan tertarik.Tapi aku tidak tahu cerita penuh tentang kejadian menembak ini.Apa yang aku tahu Chu Solat sudah berjaya.Pulang dari sekolah mayat pak belang sudah diambil oleh Jabatan Mergastua Kuala Klawang.Ke mana pak belang itu dibawa aku tidak tahu.Lepas makan aku pergi ke kedai Makcik Jarah. Aku mahu mendengar cerita penuh tentang tertembaknya seekor pak belang.Akhirnya aku berjaya mengumpul cerita pak belang ini.Dua malam sebelum dia ditembak mati pak belang ini menangkap lembu Pakcik Mail.Lembu ini ditarik ke tepi hutan untuk dimakan.Kematian lembu ini diketahui Pakcik Mail.Tuan empunya lembu meminta pertolongan Chu Solat kerana di Kampung Batu Serambai hanya Chu Solat yang ada senapang.Chu Solat bersama pawang mendirikan ran di atas pokok getah.Lembu yang jadi mangsa pak belang tidak habis dimakan. Pak belang akan datang mengulang mangsanya.Daging lembu ini dilapah dan diletakan di bawah pokok getah tidak jauh dari ran.Waktu malam Chu Solat dan pawang sedia menunggu dalam ran atas pokok getah.Pak belang di waktu malam yang dinanti datang mengulang mangsa sekali lagi.Dum! Sebutir peluru keluar dari senapang Chu Solat, sang harimau gugur tewas di tangan Chu Solat.Cerita harimau masuk kampung makan lembu heboh diperkatakan.Semua orang kampung bercerita.Aku menjadi dua kali bangga.Pertama aku dapat memegang tubuh badan pak belang. Kedua aku kenal baik siapa penembak pak belang ini.Empat hari kemudian keluar gambar Chu Solat dan pawang bersama orang kampung dalam akhbar Utusan Melayu.Di hadapan mereka tergelimpang badan pak belang. Rupa-rupanya jaringan pemberita Utusan Melayu sudah membuat laporan berita.Bila aku membaca berita ini aku merasa bangga kerana aku kenal orang yang dilaporkan oleh Utusan Melayu.Apa yang terjadi pada kulit dan daging pak belang ini sampai hari ini aku tidak tahu.Chu Solat gagal mengetuk sang kancil tetapi berjaya menembak pak belang.Epilog 1: Pulang daripada 20 tahun berkelana pada tahun 1997 aku berjumpa kembali dengan Chu Solat. Ketika itu dia menjadi jaga di kedai Achai.Kedai ini terletak tidak jauh di hadapan kedai Makcik Jarah.Beberapa tahun kemudian aku diberitahu Chu Solat meninggal dunia. Sampai hari ini aku tidak tahu nama penuh Chu Solat.Pawang, bukan bomoh ini gelaran pada anak muda. Aku putus hubungan dengan pawang.Epilog 2: Makcik Jarah menutup perniagaan ketika aku berkelana. Dia pulang ke Gagu kampung asal.Aku masih berhubung dengan Suman Dusa anak Makcik Jarah. Suman menjadi rujukan ketika aku menulis kisah ini.Tapak kedai Makcik Jarah masih ada. Kini ada bangunan batu. Pokok ara depan kedai Makcik Jarah tidak ada lagi. Pasti ditebang ketika aku berkelana.Epilog 3: Raja Nong Chik berhenti dari menjadi pegawai daerah terus menjadi ahli perniagaan. Dia mendirikan kilang Nira Cola di Klang. Ini minuman todi yang ditinkan seperti beer.


Muhyiddin jelaskan mengapa beliau bertemu Dr Mahathir

Presiden Bersatu Muhyiddin Yassin berkata inisiatif untuk mengadakan perbincangan dengan Dr Mahathir Mohamad semalam diatur selepas seorang pemimpin kanan Pejuang menemuinya bagi merintis hubungan kerjasama dalam Pilihan Raya Umum ke-15 (PRU15).Dalam sebuah hantaran Facebook, Muhyiddin berkata beliau mengambil inisiatif untuk bertemu dengan pimpinan utama parti politik dalam kerajaan dan pembangkang bagi sebagai langkah awal untuk mendapatkan pandangan mereka bagi merintis kerjasama tersebut.“Saya telah mengambil inisiatif untuk bertemu dengan pimpinan utama parti-parti politik dalam kerajaan dan pembangkang bagi merintis hubungan kerjasama dalam PRU15.“Pertemuan saya dengan Dr Mahathir diatur selepas seorang pemimpin kanan parti Pejuang datang menemui saya adalah sebahagian daripada inisiatif ini,” katanya.Semalam, Mahathir berkata Muhyiddin menemuinya baru-baru ini bagi mendapatkan sokongan.Presiden Bersatu Mukhriz Mahathir turut mengesahkan pertemuan antara Muhyiddin dan Mahathir bagi mengemukakan cadangan gabungan parti bagi menghadapi PRU15, selain turut mengesahkan hubungan antara kedua pemimpin itu “dingin.” Dalam pada itu, Muhyiddin berkata pertemuan dengan pemimpin parti politik termasuk Pejuang mula diadakan selepas beliau didatangi beberapa pemimpin politik termasuk Pejuang.“Mereka menyuarakan pandangan kepada saya bahawa lebih baik parti-parti selain Barisan Nasional (BN) merintis suatu bentuk kerjasama politik bagi mengelakkan pertembungan banyak penjuru pada PRU15.“Mereka sependapat untuk sebolehnya mengelakkan pertembungan banyak penjuru dalam PRU15 bagi menghalang golongan kleptokrat dalam BN kembali berkuasa,” kata Muhyiddin.Bagaimanapun, pertemuan yang diadakan antara beliau dengan parti politik tersebut tidak mencapai sebarang keputusan.“Ini adalah langkah awal untuk dapatkan pandangan pemimpin parti-parti politik dan tiada keputusan muktamad dibuat,” katanya.


Pendakwaan tarik balik rayuan lucut hak wang RM21.7 juta daripada Umno Pekan, 10 entiti lain

Pihak pendakwaan hari ini menarik balik rayuannya untuk melucut hak wang berjumlah RM21.7 juta milik 11 entiti dan individu, termasuk Umno Pekan dan Badan Perhubungan Umno Johor, yang didakwa ada kaitan dengan dana 1Malaysia Development Bhd (IMDB).
Yang lain ialah daripada Jakel Trading Sdn Bhd, Jakel Trading, Barisan Nasional bahagian Johor Bahru, Mediaedge CIA Malaysia Sdn Bhd, Parti Rakyat Bersatu Sarawak, pengarah firma penyelidikan Sim Sai Hoon, AGA Touch Malaysia Sdn Bhd, Yayasan Persatuan Bekas Anggota Kemas Malaysia (Yayasan PBAKM) dan bekas Menteri Tanah dan Pembangunan Koperasi Kasitah Gaddam.
Timbalan Pendakwa Raya Kamal Bahrin Omar memaklumkan perkara itu kepada panel tiga hakim Mahkamah Rayuan hari ini bahawa pihak pendakwaan menarik balik rayuannya terhadap 11 responden.
Notis pemberhentian rayuan difailkan pada 27 Januari.
Kamal Bahrin juga memberitahu mahkamah bahawa wang yang dirampas akan dikembalikan kepada responden.
Kamaludin Md Said yang bersidang bersama  Abu Bakar Jais dan Supang Lian, kemudian membatalkan rayuan itu.
Pihak pendakwaan tidak berjaya di Mahkamah Tinggi untuk melucut hak RM700,000 daripada Umno Pekan, RM100,000 daripada Yayasan PBAKM, RM628,314 daripada Jakel Trading, RM10,747,042.77 daripada Jakel Trading Sdn Bhd, RM677,872.55, daripada Badan Perhubungan Umno Johor, RM957,395.65 daripada Barisan Nasional Johor Baru.
Mahkamah Tinggi yang berasingan juga menolak rayuan pihak pendakwaan untuk melucut hak RM100,000 daripada Kasitah, RM3 juta milik AGA Touch (M) Sdn Bhd, sebuah firma IT, RM41,261.64 daripada Sim, pengarah firma penyelidikan Centre for Strategic Engagement Sdn Bhd, RM188,138.26 daripada Parti Rakyat Bersatu Sarawak dan RM4,631,602 daripada Mediaedge CIA.
Sementara itu, mahkamah menetapkan 28 Mac untuk mendengar rayuan yang dikemukakan oleh Badan Perhubungan MCA Pahang, Parti Bersatu Rakyat Sabah dan keluarga bekas Ahli Parlimen Paya Besar dan Ketua Umno Bahagian Abdul Manan Ismail.
Ini bagi membolehkan mereka memfailkan representasi masing-masing kepada Jabatan Peguam Negara (AGC) berikutan keputusan pihak pendakwaan untuk menarik balik rayuannya bagi 11 kes itu.
Kamaludin, yang mengetuai panel hakim itu, berkata perlu ada konsistensi memandangkan pihak pendakwaan menarik balik rayuannya bagi 11 kes tersebut.
Beliau kemudian mencadangkan supaya peguam bagi ketiga-tiga kes itu mengemukakan representasi mereka kepada AGC.
Hakim itu kemudian memerintahkan ketiga-tiga pihak ke peringkat pengurusan kes.
Pengurusan kes kemudiannya diadakan di hadapan Timbalan Pendaftar Mahkamah Rayuan Muhammad Noor Firdaus Rosli yang kemudiannya menetapkan 28 Mac untuk pendengaran ketiga-tiga rayuan itu. Beliau juga memberi tempoh sehingga 10 Februari kepada pihak-pihak untuk mengemukakan representasi mereka kepada AGC.
Tiga Mahkamah Tinggi membenarkan permohonan pihak pendakwaan untuk melucutkan hak wang berjumlah RM2.1 juta daripada Badan Perhubungan MCA Pahang, Parti Bersatu Rakyat Sabah dan keluarga Abdul Manan.
Empat belas kes hari ini adalah antara 41 entiti yang Suruhanjaya Pencegahan Rasuah Malaysia (SPRM) berusaha mendapatkan semula aset yang dikatakan dibayar menggunakan dana 1MDB.


Hukuman tegas wajar dikenakan terhadap pihak kasari, dera kanak-kanak autistik, kata Rina

Hukuman tegas dan setimpal wajar dikenakan kepada pihak terlibat dengan insiden seorang kanak-kanak autism dikasari serta disyaki didera di sebuah pusat intervensi di Bandar Baru Ampang, seperti tular di media sosial.Menteri Pembangunan Wanita, Keluarga dan Masyarakat Rina Harun yang mahu insiden itu segera disiasat berkata ia penting bagi mengelak kejadian sama berulang selain menjadi peringatan kepada pusat-pusat jagaan dan pusat intervensi kanak-kanak di negara ini.Rina berkata beliau telah mengarahkan Jabatan Kebajikan Masyarakat (JKM) mengambil tindakan penguatkuasaan bersesuaian di bawah Akta Pusat Jagaan 1993 (Akta 506) kepada pusat jagaan itu termasuk tindakan “lak” atau sita mengikut seksyen 16A(1) akta berkenaan.“Selain itu, pengendali juga boleh didakwa dan dikompaun seperti yang termaktub dalam Seksyen 21 dan 21A Akta 506.“Tindakan intervensi daripada sudut psikososial dan kaunseling akan diberikan oleh kaunselor berdaftar kepada ibu bapa dan kanak-kanak terlibat demi memastikan kebajikan serta kesejahteraan emosi mereka tidak terjejas dan terpelihara,” katanya dalam kenyataan hari ini.Sejak semalam, tular di media sosial termasuk Facebook dan Tik Tok seorang kanak-kanak lelaki dikasari seorang wanita dipercayai berlaku di sebuah pusat jagaan untuk kanak-kanak autism hingga mendapat kecaman warganet.Rina berkata kementeriannya tidak berkompromi dengan mana-mana pihak yang disyaki melakukan kesalahan hingga menjejaskan kehidupan kanak-kanak selain terus komited meningkatkan kesedaran melalui kerjasama pelbagai pihak bagi melindungi mereka.“Kementerian juga menggesa pihak berkuasa mengambil tindakan tegas kepada individu yang disyaki terlibat dengan penderaan dan penganiayaan terhadap kanak-kanak yang boleh menjadi suatu kesalahan jenayah di bawah Akta Kanak-Kanak 2001,” katanya.Beliau turut menasihatkan ibu bapa agar memastikan perkhidmatan penjagaan dan pengasuhan yang diperlukan berdaftar dengan JKM demi memastikan keselamatan anak-anak mereka lebih terjamin.Katanya, maklumat berkaitan pengasuh dan pusat jagaan berdaftar boleh diperoleh menerusi www.jkm.gov.my atau semak di laman http://ezi2care.jkm.gov.my.Rina berkata dalam menyemarakkan kesejahteraan kehidupan dalam Keluarga Malaysia masyarakat awam perlu menjadi “mata dan telinga” kerajaan dengan membuat laporan kepada pihak polis, talian Kasih 15999 dan talian Whatsapp 019-26 15999 atau di 108 Pejabat Kebajikan Masyarakat Daerah seluruh negara jika mengetahui atau mengesyaki berlaku kes penderaan kanak-kanak.


Gadis Norway kenang sejarah hitam di Malaysia, jadi mangsa scam Datuk ‘Rolls Royce’

Seorang gadis Norway yang pernah menuntut di sebuah universiti swasta di Malaysia tampil menceritakan pengalaman buruknya menjadi mangsa penipuan seorang lelaki bergelar Datuk yang jauh lebih tua darinya yang memujuknya menyerahkan duit simpanan untuk dijadikan “pelaburan”.Lisa Lopez yang kini berusia 25 tahun berkata dia mendaftar sebagai pelajar di sebuah universiti swasta terkemuka di Kuala Lumpur sekitar lima tahun lalu dengan harapan dapat menyelesaikan pengajian dalam bidang pengurusan perniagaan dalam tempoh tiga tahun.Lopez berusia 21 tahun ketika bertemu dengan ahli perniagaan yang rapat dengan beberapa ahli politik berprofil tinggi di Malaysia itu.MalaysiaNow tidak akan mendedahkan identiti identiti tersebut bagi menunggu pengesahan selanjutnya berhubung beberapa dokumen yang diperolehinya.Lopez berkata dia terpengaruh dengan ahli perniagaan yang memujinya sebagai seorang memiliki “potensi dan kebijakan” sambil menambah ia adalah satu perkara yang bermakna buatnya kerana kemampuan intelektualnya jarang dihargai.Dia berkata ketika itu, dirinya naif selain terpujuk ketika lelaki tersebut menaiki kereta Rolls Royce sekali gus membuatnya percaya “Datuk” itu adalah seorang usahawan berjaya walaupun beberapa bulan kemudian mendapati kereta itu sebenarnya disewa.Dia turut berkata lelaki itu menawarkan latihan amali bersama syarikatnya yang kemudian diterima dengan gembira, membayangkan akan mendapat peluang untuk bekerja dalam beberapa projek melibatkan ahli-ahli politik dan syarikat besar.“Saya begitu naif ketika itu, saya tengok yang baik sahaja dalam diri seseorang dan memang saya mahu tengok apa yang terbaik daripada seseorang dan kadang-kadang saya tak pedulikan rasa hati saya,” kata Lisa dalam temu bual baru-baru ini bagi sebuah video motivasi mengenai pemberdayaan diri di media sosial.Lopez berkata dia kemudian mula melakukan lawatan dengan ahli perniagaan tersebut termasuk ke Amerika Syarikat di mana dia bertemu dengan beberapa ahli politik berpengaruh dan ahli perniagaan.“Mereka itu termasuk gabenor Virginia Terry McAuliffe dan beberapa syarikat yang sepatutnya kami adakan kerjasama di North Carolina,” katanya kepada MalaysiaNow.Dia berkata selain beberapa projek “kitar semula” dan “hartanah”, dia juga bahkan diyakinkan bahawa ahli perniagaan itu sedang mengusahakan sebuah projek pembikinan filem melibatkan Netflix.“Itulah apa yang dia pernah beritahu. Dia kata anak perempuannya dan saya akan dapat peranan untuk jayakan filem itu dengan kerjasama seorang penerbit besar Australia dan Netflix,” kata Lopez.RM70,000 ‘lesap’Ketika itulah, lelaki itu mencadangkan Lopez melabur dalam syarikatnya.Dalam sebuah pertemuan, lelaki itu memetik beberapa nama selebriti Hollywood yang turut melabur dan malahan menghubungi pelakon itu di hadapan Lopez untuk membuktikan dia bercakap benar.Lopez berkata, untuk tujuan melabur, RM70,000 dikeluarkan daripada simpanannya.Sebuah gambar oleh Lisa Lopez menunjukkan wang tunai yang dikeluarkan daripada simpanannya sebagai sebahagian ‘pelaburan’ bersama seorang ahli perniagaan.Namun apa yang menimbulkan keraguan ialah ahli perniagaan itu mengarahkannya menyerahkan wang tersebut secara tunai.“Namun kemudian saya dapat tahu dia guna ‘duit pelaburan’ saya itu untuk sewa pesawat persendirian,” kata Lopez sambil menambah ahli perniagaan itu menjanjikan 40% keuntungan pelaburan tersebut.Katanya, selepas menyerahkan wang tersebut, dia menerima e-mel dari seorang bernama “Tom” daripada syarikat sama yang memberikan jaminan wang tersebut telah dimasukkan ke dalam “akaun pelaburan kami”.“Saya tak tahu Tom ini wujud atau tidak, atau sama ada dia lelaki sama yang memalsukan e-mel kepada saya,” katanya.Lopez berkata dia mendapat berita mengejutkan dari seorang individu sehari selepas itu yang turut melabur wang dengan ahli perniagaan tersebut, mengatakan semua wang yang dilaburkan “lesap”.Bimbang keselamatanKemudian, individu tersebut menasihatkan supaya keluar dari negara ini kerana nyawanya mungkin berdepan bahaya daripada orang-orang yang terlibat dengan ahli perniagaan tersebut.Individu itu berkata dia mungkin akan menjadi mangsa seterusnya kerana “tahu terlalu banyak” perkara berhubung aktiviti-aktiviti yang dijalankan lelaki itu.Lopez berkata merasakan malang kerana kerugian wang, selain rasa malu dan marah, dia mengambil jalan keluar dengan melakukan aktiviti tidak sihat termasuk mengambil dadah dan mengambil masa yang lama untuk dapat menjalani kehidupan stabil semula.“Ketika itu, saya adalah mahasiswa, tapi saya sudah laburkan semua simpanan yang saya kumpul dari umur 15 tahun. Amaun itu mungkin kecil dari orang lain yang ditipunya berbanding puluhan ribu ringgit miliknya,” katanya kepada MalaysiaNow.Lopez berkata dia mendapat semula wangnya selepas beberapa kali menghubungi ahli perniagaan tersebut.Bagaimanapun, beliau berkata walaupun meninggalkan Malaysia, lelaki itu masih cuba untuk memujuknya kembali, namun kali ini menjanjikan biasiswa penuh di Univerisiti Nottingham Malaysia dengan memindahkan kredit dari kolejnya sebelum ini.“Saya rasa tak selamat pergi ke sana semula, jadi saya tak akan kembali ke Malaysia,” kata Lopez.


AS bakal berikan dos penggalak kepada kanak-kanak

Pentadbiran Makanan dan Ubatan (FDA) Amerika Syarikat (AS) dijangka akan membenarkan suntikan dos penggalak vaksin Covid-19 Pfizer-BioNTech untuk kanak-kanak berumur lima hingga 11 tahun seawalnya pada Selasa.Menurut laporan New York Times pada Isnin, syarikat itu mengemukakan permohonan kepada FDA untuk mendapatkan kebenaran pada bulan lalu.Mereka memetik data daripada kajian pada peringkat pertengahan hingga akhir yang menunjukkan dos ketiga suntikan dapat meningkatkan perlindungan terhadap versi virus asal dan varian Omicron dalam kalangan kanak-kanak dalam kumpulan umur tersebut.Bagaimanapun, masih tidak jelas jumlah sebenar permintaan untuk dos ketiga bagi kumpulan umur itu.Menurut data Pusat Kawalan dan Pencegahan Penyakit (CDC), hanya 28.8% kanak-kanak berumur lima hingga 11 tahun diberi vaksin lengkap.
 Satu mesyuarat pakar vaksin luar dalam jawatankuasa penasihat CDC dijadualkan pada Khamis, kata laporan itu.Sementara itu, Pfizer, BioNTech dan FDA tidak segera memberikan respons kepada Reuters ketika dihubungan untuk mendapatka ulasan mereka.


274 korban Covid-19 dicatat, kes baru rekod 19,740 jangkitan

Malaysia merekodkan kes baru sebanyak 19,740 menjadikan kes keseluruhan Covid-19 meningkat sebanyak 1,424,639 kes.Selangor kekal mencatat kes harian tertinggi sebanyak 5,706 disusuli Sabah (1,728), Kedah (1,592), Johor (1,510), Kuala Lumpur (1,360), Pulau Pinang (1,251), Kelantan (1,227), Melaka (1,120), Perak (938), Terengganu (688) dan Pahang (646).Hanya Labuan (2) sahaja negeri yang mencatat kes satu digit hari ini.Negara juga mencatat sebanyak 17,450 kes sembuh menjadikan jumlah keseluruhan kes sembuh meningkat kepada 1,162,578.Kes aktif dengan kebolehjangkitan pula kini berjumlah 249,277 kes.Dalam pada itu, 1,047 pesakit ditempatkan di unit rawatan rapi (ICU) termasuk 520 orang memerlukan bantuan alat pernafasan.Malaysia turut mencatat 274 lagi korban akibat Covid-19, menjadikan jumlah mangsa yang maut meningkat kepada 12,784.


Penggunaan bahasa Melayu di peringkat global boleh tingkat imej, namun dibimbangi jejas perniagaan

Memperkasakan bahasa Melayu di peringkat antarabangsa diyakini akan meningkatkan imej dan maruah negara di mata dunia, namun dibimbangi akan menghasilkan kesan negatif secara tidak langsung kepada pertumbuhan ekonomi, kata penganalisis.Mereka berkata, Malaysia setelah berdekad lalu, dikenali menggunakan bahasa Inggeris ketika melakukan urus niaga dan jalinan hubungan diplomatik dengan negara luar dan ianya seperti sudah menjadi bahasa kedua dalam negara.Penganalisis ekonomi dari Universiti Sunway Yeah Kim Leng berkata antara kesan tidak langsung daripada langkah ini ialah menjejaskan peluang perdagangan dan pelaburan apabila pelabur asing akan mula beralih daripada Malaysia kerana berdepan kesukaran memahami bahasa tempatan.“Memandangkan bahasa Inggeris merupakan lingua franca bagi perdagangan dan industri selain memudahkan Malaysia melakukan urus niaga dan menghasilkan persekitaran pelaburan yang menarik, tanggapan salah yang berlaku akibat perubahan dasar itu mungkin tidak begitu meluas,” katanya kepada MalaysiaNow.“Bagaimanapun, ia akan menjejaskan keyakinan pelabur jika dasar itu dilaksanakan secara menyeluruh termasuk sektor swasta.”Bagaimanapun katanya, ia tidak akan memberi kesan secara langsung terhadap ekonomi negara sekiranya perkhidmatan penterjemah disediakan.Yeah berkata, penolakan bahasa Inggeris dalam kalangan usahawan tempatan mungkin juga akan menyukarkan mereka memasuki pasaran antarabangsa kerana boleh menyebabkan halangan dari segi komunikasi.“Persidangan dan mesyuarat di peringkat global melibatkan pemimpin politik dan pegawai kerajaan yang membenarkan penggunaan bahasa ibunda masing-masing kebiasannya disediakan khidmat penterjemah secara langsung.“Selagi khidmat penterjemah disediakan, pilihan bahasa tidak akan menjejaskan keupayaan untuk berkomunikasi bagi menyampaikan maklumat secara efisien,” tambahnya.Pada Mac lalu, Perdana Menteri Ismail Sabri Yaakob pada sesi soal jawab di Dewan Negara, menyatakan bahawa beliau akan mengadakan perbincangan dengan pemimpin Asean bagi mencadangkan penggunaan bahasa Melayu sebagai bahasa kedua rantau ini.“Kita tidak perlu berasa malu atau kekok untuk menggunakan bahasa Melayu di peringkat antarabangsa.“Usaha memartabatkan bahasa Melayu ini juga selari dengan salah satu daripada bidang keutamaan Kerangka Dasar Luar Malaysia yang telah dilancarkan oleh Kerajaan pada 7 Disember 2021, iaitu Diplomasi Kebudayaan yang turut merangkumi elemen mengantarabangsakan bahasa Melayu di persada dunia,” kata Ismail.Cadangan itu turut dipersetujui Presiden Indonesia Joko Widodo menerusi sidang akhbar bersama baru-baru ini.Namun begitu, Menteri Pendidikan, Kebudayaan, Penyelidikan dan Teknologi Indonesia, Nadiem Makarim menolak cadangan tersebut dan mendakwa bahasa negara itu merupakan pilihan yang lebih baik sebagai bahasa kedua Asean kerana populasi negara itu yang lebih besar.Katanya disebabkan itu bahasa Indonesia lebih luas penggunaannya berbanding bahasa Melayu.Imej Malaysia naik sekiranya diterimaMengulas mengenai impak signifikan terhadap negara sekiranya bahasa Melayu diiktiraf di peringkat antarabangsa, Pengerusi Lembaga Pengelola Dewan Bahasa dan Pustaka Awang Sariyan, berkata ia akan melonjakkan maruah dan imej negara di mata dunia.Katanya, langkah itu akan meletakkan Malaysia bersama 70% negara sedunia yang menggunakan bahasa kebangsaan di forum antarbangsa.“Impak lain ialah pengantarabangsaan karya ilmu dan sastera dalam bahasa Melayu ke dalam bahasa-bahasa sedunia melalui terjemahan,” katanya kepada MalaysiaNow.“Hal itu ada impak dalam mengangkat tamadun negara ke persada dunia sekali gus memberikan nilai ekonomi bahasa Melayu.”


Umno tarik diri daripada kerajaan: Apa kesannya?

Dalam mesyuaratnya pada malam 7 Julai 2021, Majlis Kerja Tertinggi Umno (MKT)membuat keputusan menarik diri daripada kerajaan PN serta merta. MKT menyatakanbahawa segala panduan utama yang digariskan Umno sebagai syarat meneruskan sokongan terhadap kerajaan pimpinan Perdana Menteri Muhyiddin Yasin, gagal dipenuhi dan dilaksanakan dengan memuaskan. MKT menyenaraikan tujuh perkara di mana kerajaan PN gagal dalam memenuhi aspirasi rakyat. Seterusnya MKT memutuskan:“Justeru, Umno mendesak agar Tan Sri Dato’ Haji Muhyiddin bin Haji Mohd Yasindapat berundur secara terhormat bagi membolehkan seorang perdana menteri barudilantik untuk suatu tempoh yang terhad.“Tempoh perdana menteri yang baru akan hanya memfokuskan usaha membantu kebajikan rakyat sepanjang pandemik, menangani Covid-19 dengan pendekatan inklusifdan memastikan proses vaksinasi dan imunisasi dapat disegerakan.“Setelah berjaya mencapai tahap imunisasi kelompok, Perdana Menteri baharumestilah segera menasihati Yang di-Pertuan Agong bagi menyerahkan kembali mandatkepada rakyat untuk diadakan Pilihan Raya Umum ke-15….“Mesyuarat MKT malam ini juga mempertegaskan pendirian sebagaimana yang telahdiputuskan di Perhimpunan Agung Umno 2020, untuk tidak sesekali menyokongsebarang usaha mencalonkan Anwar Ibrahim sebagai Perdana Menteriataupun kerajaan yang ditunjangi oleh DAP-PH (DAP-PH Led Government).)”Apakah kesan penarikan diri daripada menyokong kerajaan PN dengan serta merta itu?Adakah ia bererti sebaik sahaja keputusan itu dibuat dengan secara otomatik dan sertamerta Muhyiddin tidak menjadi perdana menteri lagi dan kerajaan PN tumbang?Jawapan kepada soalan kedua adalah “tidak”.Ini kerana, pertama, keputusan itu adalah keputusan parti. Walaupun Ahli-Ahli ParlimenUmno sepatutnya turut menarik diri daripada menyokong kerajaan PN, mereka tidaksemestinya akan berbuat demikian. Mungkin mereka akan dipecat dari parti, tetapimereka masih tetap boleh menyokong kerajaan PN.Kedua, kita tidak tahu sama ada terdapat ahli-Ahli Parlimen pembangkang yang mungkinmengubah fikiran dan menyokong kerajaan PN.Ketiga, selagi Muhyiddin tidak meletak jawatan atau Yang di-Pertuan Agong tidakmelantik perdana menteri baru, Muhyiddin masih menjadi Perdana Menteri.Apakah pilihan yang ada kepada Muhyiddin? Beliau boleh menasihatkan Yang di-Pertuan Agong untuk membubarkan Parlimen dan mengadakan PRU 15. Yang di-Pertuan Agong boleh tidak berkenan dengan nasihat itu. Dalam keadaan sekarang, PRU 15 tidak mungkin dapat diadakan.Maka, pilihan kedua beliau adalah cuba mendapat sokongan majoriti, jika boleh.Sementara itu, tunggu sahaja saat Yang di-Pertuan Agong melantik perdana menteribaru.Jika ia tidak dilakukan sebelum persidangan Parlimen pada 26 Julai, satu usultidak percaya boleh dikemukakan di Parlimen. Jika usul itu kalah, Kerajaan PN selamat.Jika usul mendapat sokongan majoriti, Muhyiddin hendaklah meletak jawatan atau beliau boleh menasihatkan Yang di-Pertuan Agong untuk membubarkan Parlimen dan mengadakan PRU 15. Yang di-Pertuan Agong boleh tidak berkenan dengan nasihatitu. Dalam keadaan sekarang, PRU 15 tidak mungkin dapat diadakan.Perhatikan dalam kedua-dua pilihan yang disebut di atas penyelesaian yang palingmudah ialah Muhyiddin meletak jawatan. Sanggupkah beliau berbuat demikian?Berbangkit daripada keputusan MKT itu, apakah pilihan yang ada kepada Yangdi-Pertuan Agong? Baginda, atas nasihat Muhyiddin, boleh membubar Parlimendan mengadakan PRU 15. Yang di-Pertuan Agong boleh tidak berkenan dengan nasihatitu. Dalam keadaan sekarang, PRU 15 tidak mungkin dapat diadakan.Pilihan yang kedua ialah bagi Yang di-Pertuan Agong melantik perdana menteri baru.Perhatikan, dalam keadaan sekarang, sama ada Muhyiddin meletak jawatan atautidak, pilihan paling mudah bagi Yang di-Pertuan Agong ialah melantik seorang PerdanaMenteri baharu, itu pun jika pada baginda ada seseorang yang mempunyai sokonganmajoriti.Umno mendesak agar Muhyiddin berundur secara terhormat bagi membolehkanseorang perdana menteri baru dilantik untuk suatu tempoh yang terhad. Sebenarnyatidak ada peruntukan dalam Perlembagaan yang membolehkan Yang di-Pertuan Agongmelantik seorang perdana menteri untuk suatu tempoh yang terhad. Perdana menteri ituboleh memberi akujanji politik bahawa beliau hanya akan memegang jawatan itu bagisusuatu tempoh tertentu dan meletak jawatan apabila sampai masanya.Jika beliau menunaikan janjinya, tiada masalah. Yang di-Pertuan Agong boleh, atas nasihat perdana menteri sementara itu, membubarkan Parlimen dan menitahkan supaya PRU 15diadakan. Selepas itu, seorang perdana menteri tetap yang dipilih oleh rakyat akanmenubuh dan mengepalai sebuah kerajaan yang dipilih oleh rakyat. Demokrasi kembaliberoperasi semula.Merujuk kepada perenggan 8 dan 9 keputusan MKT itu, bagaimana penyampaian tahapatau kejayaan yang dicapai dalam menangani Covid-19 dan masalah yang disebabkanolehnya akan diukur?Perenggan 10 keputusan MKT itu juga menegaskan bahawa Umno tidak sama sekaliakan menyokong sebarang usaha mencalonkan Anwar Ibrahim sebagai perdana menteri ataupun kerajaan yang ditunjangi oleh DAP-PH (DAP-PH Led Government).Soalannya, bolehkah seseorang di luar PH dan PN mendapat majoriti untuk menubuhkansebuah kerajaan dan mengekalkannya? PH masih mantap dengan bilangan ahli-ahliParlimennya (+ Pejuang) yang mungkin mempunyai majoriti. Sebaliknya, kerajaan PNtanpa Umno (tidak kira berapa orang yang mematuhi keputusan MKT itu) besarkemungkinan akan kehilangan majoriti. Tanpa sokongan PH dan PN, dari mana kerajaanbaru tajaan Umno itu akan mendapat majoritinya?Saya khuatir, tindakan Umno itu akan menyerah balik kerajaan yang diperolehi daripadaPH itu kepada PH semula. Jika itu berlaku, Zahid Hamidi dan ahli-ahli MKT yang menyokongnya bertanggungjawab kepada bangsa Melayu. Mereka adalah Pak Pandir moden.Sebaliknya, jika perdana menteri baru itu memperolehi majoriti dalam Parlimen dandapat mengekalkan kerajaan sementaranya, dapat menyelesaikan masalah Covid-19dalam tempoh yang ditetapkan, meletak jawatan dan menasihatkan YDPA menitahkansupaya PRU 15 diadakan, maka ahli-ahli MKT itu patutlah diberi penghormatan sebagaipolitical genius. Perdana menteri sementara itu pula patutlah dinobatkan sebagaiperdana menteri tetap selepas PRU15.Sama-samalah kita tunggu untuk melihat kedatangan semula political genius atau PakPandir Moden. Yang menakutkan ialah pertaruhannya terlalu besar: masa depan bangsaMelayu.Abdul Hamid Mohamad adalah bekas ketua hakim negara.* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


Annuar serah kepada pimpinan Umno soal pencalonannya pada PRU15

Penyandang kerusi Parlimen Ketereh Annuar Musa menyerahkan kepada pucuk pimpinan parti untuk menentukan kedudukan sama ada beliau akan dicalonkan bagi bertanding pada Pilihan Raya Umum Ke-15 (PRU15).
Beliau turut mengesahkan setakat ini belum menerima surat atau sebarang jemputan berkaitan majlis pengumuman calon Barisan Nasional (BN) yang akan diadakan malam ini.
Katanya parti memiliki sistem tersendiri dalam memilih calon, justeru semua pihak diminta tidak membuat sebarang spekulasi dan menyerahkan kepada parti khususnya pucuk pimpinan untuk menentukan serta memilih siapa yang parti fikir patut menerima watikah dan mewakili parti.
"Soal calon macam saya kata bukan benda yang harus kita minta-minta, lobi-lobi. Kalau kita difikirkan oleh pucuk pimpinan atas apa juga asas pertimbangan maka itu kita hanya alat untuk parti memberi watikah dengan logo parti kita masuk. Kalau parti tidak pilih itu bukanlah pengakhiran segalanya. Tetapi itu juga tidak menyekat kita nak bertanding kita boleh juga bertanding, beli borang, bayar deposit… semua orang boleh bertanding.
"Dari sudut kita sebagai ahli parti, bagi saya pendirian saya tidak akan lobi, tidak akan minta, tidak akan merayu. Kita serah bulat-bulat kepada parti dan saya difahamkan malam ini ada surat jemputan majlis pengumuman jadi saya fikir ahli-ahli parti terima sajalah apa yang parti putuskan," katanya.
Beliau berkata demikian pada sidang media di Kota Bharu hari ini.


Pidato dan Bung Karno

Bulan Mei 1970, Young Men’s Christian Association (YMCA) Perak mengadakan pertandingan pidato untuk pelajar sekolah-sekolah menengah dari seluruh negeri itu.
YMCA ini ibu pejabatnya di Ipoh.
Aku terbaca tentang ini di papan maklumat sekolah. Aku pernah memenangi “Johan Syarahan Bulan Bahasa Kebangsaan Negeri Sembilan” tahun 1963.
Lalu aku melamar.
Aku rasa ini peluang terbaik untuk pergi ke Ipoh.
Aku mengisi borang penyertaan di pejabat sekolah.
Tajuk pidato aku: “Malaysiaku”.
Tajuk ini bukan aku yang cipta. Ini tajuk yang ditetapkan oleh YMCA.
Satelah mengisi borang aku mengetuk pintu pejabat Guru Besar Tuan Syed Bakar Barakbah.
Ini guru besar Malay College Kuala Kangsar (MCKK) Melayu yang kedua.
Sebelumnya semua guru besar MCKK adalah Mat Salleh.
Guru besar MCKK Melayu pertama bernama Aziz Ismail yang kini diambil oleh Kementerian Pelajaran.
“Sir, I would like to have your permission to go to Ipoh. To participate in elocution contest organized by YMCA.” Aku menghulurkan borang.
“Are you a good speaker? ‘Pidato’ like Sukarno or like Hashim Gera?” Guru besar membaca borang kemudian memandang aku.
Aku tidak menjawab.
Aku tidak pernah mendengar Sukarno berpidato.
Tapi semua orang Melayu, emak dan abah aku tahu bahawa Sukarno ini amat bijak berpidato.
Aku pernah mendengar bagaimana sepupu aku, Cikgu Kadir Kassim di pagi Hari Raya akan cuba mencari  stesen Radio Republik Indonesia untuk mendengar pidato ucapan Hari Raya Sukarno.
Tahun 1963, di zaman Konfrontasi ketika kempen Ganyang Malaysia, juga aku difahamkan Sukarno berapi-api pidatonya memperlekehkan Tunku Abdul Rahman yang dicapnya sebagai boneka Inggeris.
Malaysia pula dianggap sebagai projek neo-koloni Inggeris
Manakala Hashim Gera seorang ahli Parlimen.
Aku mendengar namanya kerana anaknya Salehuddin Hashim satu kelas dengan aku.
YB Hashim Gera ini daripada PAS mewakili kawasan Parit di Perak.
YB ini terkenal kerana dia berucap, berpantun dan berseloka dalam loghat Perak yang pekat dalam Parlimen. Ada satu pantun dari YB ini yang sering aku dengar.
Ini pantun dalam Parlimen ketika YB Hashim Gera memperli Tunku:
One two three,Satu dua tige,Orang Putih udah lari,Negara bagi tige.
“All the best. Deliver your speech well in English or Malay?” Syed Bakar bertanya.
“In Malay.” Aku menjawab pendek.
“Do well.” Syed Bakar berkata.
Aku mendapat kebenaran guru besar. Program ini diadakan pada hari Sabtu pagi.
Ertinya aku tidak perlu berdiri di tepi katil untuk “inspection” atau pemeriksaan hari Sabtu.
Awal pagi aku akan memakai seluar panjang hitam dan baju putih untuk ke Ipoh.
Seluar hitam ini hanya dibenarkan untuk digunakan jika di luar kawasan asrama.
Untuk budak koleq kalau berpeluang dapat memakai seluar hitam ini dianggap istimewa.
Pakaian warna-warni di MCKK hanya boleh dipakai ketika sampai ke asrama pulang dari bercuti atau hendak ke stesen kereta api untuk pulang bercuti.
Hari hari lain kami memakai pakaian seragam sekolah atau berseluar baju Melayu.
Bersukan kami wajib memakai seluar pendek hitam dan baju T putih.
Tentang pakaian ini peraturan amat ketat di MCKK. Pengawas sentiasa memerhati.
Pagi Sabtu setelah minum pagi aku menapak ke stesen bas yang terletak dalam pekan Kuala Kangsar.
Aku mengambil bas Reliance berwarna hijau.
Tambang 1.25 ringgit dari Kuala Kangsar ke Ipoh. Perjalanan memakan masa satu jam lebih.
Agak susah juga aku mencari bangunan YMCA. Dua kali aku bertanya hingga akhirnya aku sampai.
Dewan hampir penuh. Dewan boleh memuatkan 100 orang, tidak sebesar Dewan Hargreaves yang semuanya Melayu.
Hari itu dalam dewan YMCA ada Melayu, Cina dan India. Majoritinya adalah murid sekolah.
Ada murid Anderson School, Sekolah Tunku Abdul Rahman (Star) dan Anglo Chinese School (ACS).
Semua sekolah ini mempunyai tingkatan enam.
Pidato ini ada bahagian dewasa lelaki dan perempuan.
Bahagian sekolah rendah dan sekolah menengah.
Aku rasa program ini dibuat untuk menjalin kembali hubungan kaum yang rosak akibat Tragedi 13 Mei, setahun sebelumnya.
Kerana itu tajuk pidato kami ialah: Malaysiaku.
Aku merasakan seperti aku kembali bersyarah di Sekolah Menengah Undang Jelebu (SMUJ).
Ini kerana yang hadir bukan semuanya Melayu. Hadirin majmuk.
Giliran aku sampai. Pemidato diberi tujuh minit untuk berucap.
Minit ke lima ada loceng berbunyi. Ada dua minit sebelum loceng akhir dibunyikan.
Aku tidak ada masalah dalam berpidato. Ini bukan kali pertama aku bertanding.
Gentar ada gemuruh pun ada kerana aku datang seorang diri.
Tanpa kawan datang sebagai penyokong seperti pemidato dari Star atau Anderson.
Petang itu diumumkan aku menjadi Johan Pemidato Perak 1970.
Aku tersenyum puas. Pulang modal  dua hari aku menghafal ucapan. Berbaloi aku datang ke Ipoh.
Aku menerima hadiah dalam bentuk voucher bernilai 12 ringgit untuk membeli buku di kedai buku di Ipoh.
Dari YMCA aku menapak ke pekan Ipoh. Aku ingin merayau dalam pekan Ipoh. Ingin meneroka dan mencuci mata. Tapi aku sendirian. Lalu aku ke stesen bas dan pulang ke Kuala Kangsar.
Balik ke asrama aku beri tahu berita gembira ini kepada Ghani dan Jalil. Mereka tahu aku ke Ipoh untuk berpidato.
Seminggu kemudian semasa perhimpunan hari Isnin, seperti biasa guru besar memberi nasihat, memberitahu apa yang sedang dirancang dan apa yang sudah berlaku.
Tiba-tiba nama aku disebut sebagai Pemenang Pemidato Perak Terbuka 1970. Aku merasa bangga. Aku kini sudah menjadi budak koleq. Menaikkan nama MCKK.
Aku tidak tahu bagaimana Syed Bakar tahu keputusan pidato. Aku rasa pihak YMCA pasti berhubung dengan pejabat MCKK.
Hari berjalan minggu berganti.
Pagi Isnin 22 Jun, 1970 selepas selesai perhimpunan mingguan di Dewan Hargreaves , ketika aku hendak menapak masuk ke dalam kelas tiba-tiba berita sampai.
“Herman, Sukarno mati.” Ghani memberitahu. Dari mana punca berita aku tidak tahu.
Lalu aku teringat akan Bung Karno seorang nasionalis Indonesia. Lalu aku teringat akan gagasan Melayu-Raya. Gagasan Maphilindo: Malaya, Filipina dan Indonesia.
Aku pelajar sejarah maka aku tahu akan perjuangan Bung Karno menuntut kemerdekaan dari Belanda.
Cikgu Zaleha Sidek pernah bersurah tentang perjuangan “bambu runcing”, senjata para nasionalis Indonesia melawan Belanda.
Aku juga pernah terbaca tentang bagaimana Bung Karno berjanji dengan Ishak Haji Muhammad, dengan Ahmad Boestamam, dengan Dr Burhanuddin Helmy.
Mereka seia sekata, bersetia kawan akan mengumumkan kemerdekaan bersama Indonesia dan Tanah Melayu.
Aku sebagai pelajar sejarah secara jujur menganggap Bung Karno sosok agung pejuang nasionalis anti penjajah yang pernah dipenjarakan oleh Belanda.
Aku juga pernah difahamkan Bung Karno adalah pemidato yang hebat.
Aku tidak pernah mendengar pidatonya tapi aku rasa bangga jika aku berupaya berpidato seperti Bung Karno.
Justeru sebagai penghormatan aku ingin berkabung.
Aku merancang akan berkabung selama tiga  hari, Selasa, Rabu dan tamat pada Khamis, 25 Jun.
Pagi Selasa aku mengikat reben hitam di lengan baju putih. Hari itu hanya aku seorang yang berkabung.
Esoknya hari Rabu aku ternampak Tawail Mat Som dari tingkatan lima ikut sama berkabung.
Ertinya dua budak koleq telah berkabung mengingati kematian Sukarno.
Kelas  berjalan seperti biasa. Kawan-kawan sedarjah melihat aku berkabung.
Mereka tidak memberi apa-apa komen.
Setelah setahun menjadi budak koleq mereka memahami akan perangai aku. Guru sastera, guru sejarah dan guru ekonomi nampak reben hitam aku.  Mereka tidak memberi apa-apa komen.
Khamis 25 Jun, 1970  sesudah rehat aku ada  kelas ilmu alam.
Kami beralih ke bilik khas untuk kuliah ilmu alam.
Kelas ini terletak di tingkat satu di blok berhadapan hadapan pejabat guru besar.
Hendak ke bilik ilmu alam ini wajib melintas di hadapan Dewan Hargreaves.
Guru ilmu alam ialah Rozali Nordin. Murid tua MCKK.
Setelah lulus Universiti Malaya kembali ke MCKK untuk menjadi guru.
Dia berkahwin dengan Robeahtun Ahmad juga lulusan Universiti Malaya.
Untuk budak koleq Rozali ini dipanggil Mat Chen. Kerana masa sekolah dulu hidungnya berhingus.
Chen itu cendol tanda hingus hidung.
Mat Chen ini pemain ragbi yang baik.
Robeahtun, isterinya juga mengajar di MCKK. Guru sastera aku.
Kami menapak hendak masuk ke kuliah ilmu alam. Mat Chen memerhatikan kami melintas Dewan Hargreaves dari balkoni.
Di pintu kelas Mat Chen menahan aku. Aku tidak dibenarkan masuk ke bilik darjah.
“What is this?” Dia memegang reben hitam aku.
“For Sukarno.” Aku menjawab.
“He is a communist. Take it off.” Mat Chen memberi arahan.
Aku dengan hati yang marah membuka reben hitam itu.
“Now you go to head master and report to him what I did. Go now.”
Mat Chen memberi arahan agar aku membuat laporan diri kepada Syed Bakar.
Aku turun tangga. Mat Chen memerhatikan aku dari balkoni menuju ke bilik guru besar.
Kuliah ilmu alam terganggu sebentar.
Aku menapak turun.
Dengan pantas aku berfikir: “aku akan mainkan si Mat Chen ini”.
Dia ingat dia bijak melarang aku berkabung. Mat Chen ini belum kenal Hishamuddin Rais.
Di hadapan pintu guru besar aku menoleh ke balkoni. Mat Chen sedang memerhatikan aku masuk ke bilik guru besar.
Aku mengetuk pintu bilik guru besar dan masuk.
“Good afternoon Sir. May I have your permission to go to Ipoh? I need to exchange my voucher with a book I won during the elocution contest.”
“Good. When?” Guru besar bertanya.
“This Saturday Sir.” Aku menjawab ringkas.
Bila aku keluar dari bilik guru besar Mat Chen tidak ada di balkoni. Kuliah ilmu alam sudah bermula.
Aku masuk ke dalam kelas.
Semua senyap dan mata menjeling memandang aku mencari tempat duduk.
Kawan sedarjah  melihat dan sedar apa yang terjadi antara aku dengan Rozali Nordin atau lebih dikenali sebagai Mat Chen.
Mat Chen yang anti Sukarno kerana dianggap komunis.
Aku pula berkabung atas kemangkatan Sukarno. Suasana kelas ilmu alam hari itu agak tegang.
Ketika aku dihantar ke bilik guru besar semua kawan sedarjah tergamam.
Mungkin kawan-kawan menjangka aku kena rotan. Atau aku dikenakan “detention class”.
Bila kuliah ilmu alam selesai dan Mat Chen beredar aku ketawa terbahak-bahak.
“Me, me going to Ipoh.”
“Apa jadi dengan HM?” Ghani bertanya.
“Aku bukan bodoh nak ikut cakap Mat Chen. Aku minta kebenaran gi Ipoh. Mat Chen ingat aku bodoh. Dia silap besar patutnya dia beri nota pada HM.”
“Herman, kau ni gila la. Berani kau.” Ayat Ghani kepada aku.
“Semua ini untuk Bung Karno.” Aku menjawab dalam ketawa.
Hari Sabtu aku berseluar hitam berkemeja putih bergaya ke Ipoh sekali lagi.
Terima Kasih Mat Chen. Terima kasih Bung Karno.


KKM berharap kertas putih kesihatan dapat sokongan penuh

Kementerian Kesihatan Malaysia (KKM) berharap Kertas Putih Kesihatan yang bakal menjadi permulaan perjalanan reformasi sistem kesihatan Malaysia ke arah yang lebih mampan dan berdaya saing, akan mendapat sokongan seluruh masyarakat dan kerajaan.
Ketua Pengarah Kesihatan Dr Muhammad Radzi Abu Hassan berkata Kertas Putih Kesihatan dijangka akan dibentangkan di Parlimen pada Jun 2023 untuk mendapatkan sokongan dwipartisan ahli Parlimen sebelum langkah-langkah pelaksanaannya dapat dijalankan.
"Dari segi konsep, ia telah pun lengkap serta merangkumi segala aspek kesihatan tapi kita perlu mula untuk mengoptimumkan strategi dan perancangan dari sekarang.
"Kita berharap ia mendapat sokongan penuh kerana usaha ini bukan membabitkan KKM sahaja. Ia memerlukan usaha masyarakat dan kerajaan secara menyeluruh untuk menjadikan sistem kesihatan Malaysia lebih cekap," katanya kepada pemberita selepas menghadiri Sesi Townhall Kertas Putih Kesihatan Zon Utara di Georgetown hari ini.
Tambahnya, antara isu yang dibangkitkan tertumpu kepada penambahbaikan perkhidmatan sistem kesihatan negara yang sering menghadapi kesesakan, antaranya, di kecemasan dan pusat-pusat kesihatan.
Selain itu, Radzi berkata KKM juga berusaha untuk mengubah pendekatan masyarakat iaitu daripada mendapatkan rawatan perubatan kepada kesejahteraan menyeluruh dengan mengetengahkan langkah-langkah pencegahan.
Seterusnya beliau berkata Kertas Putih Kesihatan juga akan menumpu kepada kekangan pembiayaan kesihatan apabila peningkatan drastik terhadap permintaan perkhidmatan kesihatan serta kenaikan kos perubatan telah menggugat kemampanan pembiayaan penjagaan kesihatan.


Mungkin ramai ke program Najib untuk lihat muka perompak, kata Muhyiddin

Pengerusi Perikatan Nasional (PN) Muhyiddin Yassin berkata hari ini, kehadiran ramai orang ke program Najib Razak yang sudah disabitkan bersalah tidak semestinya sesuatu yang positif.Katanya, berkemungkinan besar, mereka yang hadir ingin melihat sendiri wajah Najib yang juga bekas perdana menteri yang disabitkan bersalah kerana jenayah rasuah.“Yang (nak) tengok , betul ke dia ni perompak? Betul ke dia ni yang dah dijatuhkan hukuman?,” katanya kepada pemberita di Johor hari ini.“Jadi jangan kita andaikan yang ramai datang tu adalah kerana dia suka. “Ramai yang datang nak tengok muka sebenarnya, adakah ini orang yang dijatuhkan hukuman penjara 12 tahun, denda RM200 juta, terbabit pula dalam kes SRC.”Menurut Muhyiddin, berkemungkinan juga orang ramai hadir untuk melihat sendiri sosok tubuh individu yang masih berulang-alik ke mahkamah untuk perbicaraan pelbagai kes rasuah yang masih belum selesai.“Orang ini juga sudah dibuktikan di mahkamah Amerika Syarikat (AS) atas salah guna kuasa dan merompak duit rakyat,” katanya.Katanya, sesiapa sahaja boleh hadir ke program-program politik sepanjang kempen Pilihan Raya Negeri (PRN) Johor sama ada melibatkan individu yang mereka suka ataupun tidak. Empat hari lalu, Najib berkunjung ke lokasi-lokasi tumpuan di PRN Johor bersama calon-calon Barisan Nasional (BN) termasuk calon MCA dan beramah mesra dengan pengundi-pengundi Cina. Pada 28 Julai 2020, Mahkamah Tinggi memutuskan hukuman penjara 12 tahun dan denda RM210 juta selepas mendapati Najib bersalah bagi tujuh pertuduhan jenayah pecah amanah, pengubahan wang dan salah guna kuasa melibatkan RM42 juta dana SRC International yang berkait 1MDB.Pada 7 Disember tahun lepas, Mahkamah Rayuan mengekalkan sabitan dan hukuman penjara 12 tahun serta denda RM210 juta ke atas Najib itu.Pada hari sama, Najib memfailkan notis rayuan kepada Mahkamah Persekutuan.


Saman polis menanti pesalah rentas negeri sambut Ramadan

Tindakan saman akan dikenakan terhadap individu yang dikesan cuba merentas negeri untuk balik ke kampung bagi menyambut hari pertama Ramadan, kata Pengarah Jabatan Pencegahan Jenayah dan Keselamatan Komuniti (JPJKK) Bukit Aman Zainal Abidin Kasim.Beliau berkata pemeriksaan ketat di semua sekatan jalan raya (SJR) di sempadan negeri akan dipertingkatkan dan hanya mereka yang mempunyai dokumen kebenaran rentas negeri yang lengkap dan diluluskan dibenar meneruskan perjalanan.“Saya percaya hujung minggu ini akan terdapat peningkatan pergerakan di jalan atau lebuh raya untuk pulang ke kampung bagi meraikan hari pertama Ramadan memandangkan tahun lepas mereka tidak dapat pulang kerana perintah kawalan pergerakan (PKP).“Sekiranya anggota atau pegawai polis mengesan individu cuba merentas negeri untuk balik ke kampung, tiada nasihat lagi… ambil tindakan terus,” katanya kepada pemberita selepas Majlis Pelancaran Program Satu Taman Satu Polis Dan Fokus Polis Diraja Malaysia Kontinjen Melaka 2021 hari ini.Mengulas lanjut, Zainal Abidin berkata pertambahan jumlah SJR juga akan dilakukan bergantung kepada jumlah harian kes positif Covid-19 yang dilaporkan dan setakat ini sebanyak 30 hingga 35 SJR dilaksanakan di setiap pintu keluar dan masuk serta sempadan negeri di seluruh negara.“Sekiranya jumlah kes positif Covid-19 meningkat, kita akan tambah SJR dalam usaha meminimumkan pergerakan individu atau kenderaan agar penularan Covid-19 dapat dikekang,” katanya.Dalam perkembangan lain, beliau berkata “Program Satu Taman Satu Polis” akan diperluaskan di seluruh negara khususnya di kawasan luar bandar dalam usaha memberikan perkhidmatan berkualiti dan meningkatkan kelestarian tahap keselamatan di kawasan taman terlibat.Program itu, katanya, dijangka dapat memberi impak positif dalam aspek keselamatan komuniti sekali gus menurunkan kadar jenayah di kawasan terlibat.Sementara itu, Ketua Polis Melaka, Abdul Majid Mohd Ali  berkata Program Satu Taman Satu Polis bagi fasa pertama melibatkan tujuh taman iaitu tiga di daerah Melaka Tengah dan masing-masing dua taman di Alor Gajah dan Jasin.Beliau berkata bagi daerah Melaka Tengah, taman terlibat ialah Taman Cempaka, Taman Merdeka Jaya dan Taman Bukit Katil Damai 2 manakala di daerah Alor Gajah pula ialah Taman Samarinda dan Taman Bandar Baru Masjid Tanah sementara di Jasin ialah Taman Asia Selatan Jasin serta Taman Seri Sempang Merlimau.“Kajian impak program ini akan dilakukan dalam tempoh tiga bulan selepas ia dilaksanakan dan sekiranya ia dilihat memberi impak positif, fasa kedua akan dilaksanakan melibatkan 20 lagi taman perumahan di sekitar negeri ini,” katanya.


Bapa tunggal warga Singapura berdepan suntikan maut di Vietnam

Seorang bapa tunggal kepada tiga orang anak warganegara Singapura berumur 40 tahun berdepan hukuman suntikan maut di Vietnam, satu lagi kes melibatkan rakyat republik itu melanggar undang-undang bersabit kesalahan dadah di luar negara.Di Singapura, pemerintah negara itu turut mempertahankan hukuman berat bagi kesalahan jenayah yang sama.Kes melibatkan Cher Wei Hon kini dikendalikan oleh seorang peguam Singapura, M Ravi, selepas ahli keluarga pesalah menghubungi aktivis hak asasi itu susulan berita mengenai penglibatannya dalam satu lagi kes membabitkan warga republik itu yang dijatuhi hukuman mati di China.“Ahli keluarga Cher menghubungi saya selepas kes Aslinda mendapat perhatian ramai,” kata Ravi, merujuk kepada kes Siti Aslinda Junaidi yang berkemungkinan berdepan hukuman tembak sampai mati sekiranya dia gagal dalam rayuan di Mahkamah Tinggi Guangdong.Cher didapati bersalah oleh sebuah mahkamah di wilayah Tay Ninh di selatan Vietnam pada Ogos tahun ini, sebulan selepas dia ditangkap di sempadan Vietnam-Kemboja.Ravi berkata setakat ini Cher belum diwakili mana-mana peguam untuk menasihatinya mengenai proses rayuan.“Mereka tak pasti sama ada dia mempunyai peguam semasa perbicaraannya,” katanya.“Saya bersetuju mengambil kes ini secara pro bono kerana kerana dia mempunyai tiga orang anak yang masih kecil dipelihara oleh ibunya yang sedang sakit.”Tambahnya, beliau juga sudah menghubungi peguam hak asasi manusia di Vietnam berhubung kes ini “dan berharap dapat menyelesaikan kes ini dalam masa terdekat.”Difahamkan, Cher disuruh seorang wanita di Vietnam untuk membawa hampir 10kg methamphetamine dari Kemboja ke Vietnam bagi melunaskan bayaran hutang kira-kira AS$8,600 atau RM34,800 kepada wanita itu.Menurut laman berita Tuoi Tre News Vietnam, bagi setiap perjalanan yang berjaya, wanita itu akan menolak antara RM2,020 hingga RM4,040 daripada jumlah hutang.Ravi, suara lantang yang mengkritik pemerintah mewakili beberapa tahanan yang menanti hukuman mati di Singapura mengatakan kes melibatkan Cher merupakan satu lagi contoh bagaimana golongan miskin menjadi sasaran hukuman mati.“Sebelum Cher benar-benar didapati bersalah, adalah penting buat dirinya diwakili peguam dan melalui proses yang adil sebelum dijatuhi hukuman,” tambahnya.Baru-baru ini, Ravi mendedahkan penderitaan Aslinda di Shenzen selepas ditangkap ketika membawa dadah untuk seorang lelaki yang dikenali dalam talian.Lelaki itu menawarkannya antara RM8,080 hingga RM12,120 untuk membawa barangan seperti beg tangan dan katrij toner antara China dan Kemboja.Media arus perdana Singapura sebelum ini tidak melaporkan penderitaan Aslinda sehinggalah baru-baru ini kisahnya dipaparkan CNN, yang melihat dokumen makhamah mendedahkan butiran mengenai perbicaraan kes terbabit.Awal bulan ini, anak perempuan Aslinda, Ismiraldha yang berusia 17 tahun memberitahu MalaysiaNow terdapat kekurangan dokumentasi terhadap kes ibunya, dan dalam sepucuk surat yang dikirim mengatakan tiada seorang pun wakil daripada konsulat jeneral Singapura di Guangdong datang melawat selama lebih setahun di sana.Pemerintah Singapura kemudian mengatakan para pegawainya tidak dapat bertemu Aslinda selepas penularan pandemik Covid-19 bermula.


Segala keputusan diambil PM berdasarkan Perlembagaan, kata Annuar Musa

Segala keputusan yang diambil dan dilakukan Perdana Menteri Muhyiddin Yassin sudah tentu berdasarkan Perlembagaan Persekutuan, kata Menteri Wilayah Persekutuan Annuar Musa.Menurut beliau, semua keputusan yang dibuat oleh perdana menteri semestinya sudah mengambil kira situasi semasa dan seumpamanya.“Perdana Menteri mempunyai pelbagai pilihan cuma perkara yang pasti, berdasarkan beberapa siri perbincangan di peringkat kerajaan dan kepimpinan beliau (Muhyiddin) amat menghormati kedaulatan undang-undang dan keluhuran perlembagaan negara,” katanya selepas majlis doa selamat sempena Wilayah Persekutuan Kuala Lumpur mencapai 80 peratus imuniti kelompok di Kuala Lumpur hari ini.


Tekanan berterusan supaya Rafizi jelaskan lonjakan RM12 juta aset Invoke

Timbalan Presiden PKR Rafizi Ramli sekali lagi digesa memberikan penjelasan lanjut hari ini berhubung pengisytiharan asetnya baru-baru ini yang menunjukkan peningkatan sebanyak RM17 juta dalam tempoh tujuh tahun, di mana persoalan dibangkitkan mengenai RM12 juta aset dalam syarikat berkait parti itu dalam masa tidak sampai setahun.
Pemimpin Bersatu Dr Abdul Latiff Ahmad membangkitkan persoalan nilai saham syarikat diterajui Rafizi Ramli, Invoke Solutions, mengatakan ia merekodkan kerugian dengan aset bersih -RM4.7 juta setakat akhir Disember tahun lalu.
“Manakala dalam deklarasi yang baru dikeluarkan oleh Rafizi sehingga pada 31 Oktober 2022, nilainya melonjak kepada RM17 juta.
"Demi ketelusan, yang sering disebut-sebut oleh Rafizi, rakyat berhak mengetahui apakah yang menyebabkan kenaikan nilai yang begitu mendadak?"
Latiff berkata Rafizi perlu menerbitkan kontrak atau sumber pendapatan Invoke untuk 2022.
Minggu lalu, pengisytiharan harta peribadi oleh pemimpin PKR itu menjelang pancalonannya di kerusi Parlimen Pandan telah mencetuskan persoalan apabila beliau memasukkan RM16.7 juta saham dari Invoke sebagai aset peribadinya.
Ini menyebabkan aset peribadinya melonjak kepada  RM19.67 juta, meningkat daripada hanya RM1.5 juta pada 2015.
Pemimpin Perikatan Nasional (PN) Johor Rashid Hasnon turut mengingatkan Rafizi bahawa Invoke menerima sokongan orang ramai melalui pengumpulan dana awam.
“Rafizi tidak boleh menafikan perkara ini kerana maklumat tersebut boleh didapati melalui laman web beliau sendiri.
“Orang ramai yang menyokong Invoke kerana mereka dijamin oleh Rafizi bahawa Invoke wujud untuk memastikan pilihan raya yang adil. Mereka menyokong untuk satu tujuan yang murni, bukan untuk memperkayakan mana-mana individu,” katanya.
Taikun antara 14 pemegang syer syarikat
Latiff turut mengimbau kenyataan Rafizi pada 2017 bahawa saham Invoke akan diedarkan dalam kalangan kakitangannya.
Beliau berkata carian terhadap Suruhanjaya Syarikat Malaysia mendapati terdapat hanya 14 pemegang syer di dalam Invoke termasuk taikun dan ahli Parlimen PKR.
"Rafizi memegang 73% ataupun ‘lion share’ daripada keseluruhan jumlah syer syarikat tersebut. Seterusnya pemegang syer terbesar yang kedua adalah taikun perniagaan yang besar bernama Lee Choo Boo dan yang ketiga terbesar ialah ahli Parlimen PKR Wong Chen.”
Latiff berkata pemegang saham lain termasuk Akmal Nasrullah dari PKR dan Onn Abu Bakar.
“Selain daripada itu juga sebuah syarikat kejuruteraan dan seorang warganegara asing bernama Hassan Mia Sonday,” katanya sambil menambah Lee ialah ketua pegawai eksekutif Itramas Corporation.
“Memandangkan pemegang-pemegang saham seperti di atas, di manakah janji yang dibuat pada tahun 2017 untuk mengagihkan saham-saham tersebut kepada kakitangan Invoke.
"Perlu diingati bahawa pada tahun 2017 juga, beliau menyatakan terdapat hampir 80 kakitangan Invoke. Adakah Rafizi tidak mahu lagi berkongsi kekayaan bernilai berjuta melalui saham Invoke dengan rakyat marhaen yang ‘berkorban’ untuk beliau menjayakan Invoke?"


Agong nasihat umat Islam elak bazir makanan di bulan Ramadan

Yang di-Pertuan Agong Sultan Abdullah Sultan Ahmad Shah menasihati umat Islam agar tidak mensia-siakan pahala puasa di bulan Ramadan dengan melakukan pembaziran makanan.
Seri Paduka Baginda bertitah ini memandangkan sisa makanan daripada berbuka puasa menjadi penyumbang terbesar kepada tahap pembaziran makanan di bulan Ramadan.
“Perkara ini bertentangan dengan hakikat Ramadan yang seharusnya menjadi bulan mendidik umat Islam supaya bersederhana dan tidak membazir,” menurut hantaran di laman Facebook Istana Negara hari ini.
Penyimpan Mohor Besar Raja-Raja Syed Danial Syed Ahmad malam tadi mengumumkan umat Islam di Malaysia akan mula berpuasa esok, 23 Mac.
Bersempena ketibaan Ramadan, Seri Paduka Baginda turut menyeru seluruh umat Islam mengaut keberkatan di bulan yang mulia ini dengan meneguhkan lagi ketakwaan dalam diri dan menggandakan ibadah serta amalan.
Al-Sultan Abdullah juga bertitah dalam bulan yang mulia ini ibadah sunat dan amalan kebajikan harus ditingkatkan, manakala ukhuwah sesama insan perlu diperkukuh di samping meninggalkan segala perbuatan yang sia-sia dan merugikan.
Yang di-Pertuan Agong turut menzahirkan harapan semoga kehadiran bulan yang mulia ini turut disambut dengan rasa insaf dan syukur atas ujian, rahmat serta nikmat yang dikurniakan Allah.
Seri Paduka Baginda berdua turut mengajak seluruh umat Islam mengambil keberkatan Ramadan untuk bersama mendoakan Malaysia terus dirahmati dan diberkati serta dilindungi daripada sebarang bentuk ancaman serta musibah.
Sultan Abdullah dan Raja Permaisuri Agong Tunku Azizah Aminah Maimunah Iskandariah juga menzahirkan ucapan selamat menyambut Ramadan Al-Mubarak dan menunaikan ibadah puasa kepada seluruh umat Islam di Malaysia.
“Semoga kita dapat menjalani ibadah puasa di bulan Ramadan dengan sempurna supaya dapat digolongkan bersama orang-orang yang bertakwa di sisi Allah,” menurut hantaran itu.


Britain sahkan 1 kematian akibat varian Omicron

Britain mengesahkan satu kes kematian akibat varian Omicron ketika negara itu sedang meningkatkan usaha vaksinasi penggalak bagi membendung penularan wabak tersebut.Dalam satu lawatan ke pusat vaksinasi barat London, Perdana Menteri Boris Johnson berkata sekitar 40% kes di ibu negara itu adalah akibat varian Omicron selain hospital turut menerima kemasukan pesakit Covid-19 secara mendadak .“Malangnya, satu daripada pesakit itu telah disahkan meninggal dunia akibat Omicron,” katanya kepada pemberita sehari selepas beliau mengingatkan negara itu sedang berdepan “gelombang besar” jangkitan.Pusat Pencegahan dan Kawalan Penyakit Eropah (ECDC) juga turut mengesahkan kematian tersebut.“Nampaknya, ia adalah kes pertama kematian akibat varian Omicron.”Namun ECDC berkata banyak kes di seluruh dunia bukan dikesan dengan secara penjujukan genom, disebabkan itu ketika ini “adalah mustahil untuk mengetahui sama ada kematian (di Britain ini) sebagai kes pertama kematian akibat Omicron”.Menurutnya, Afrika Selatan yang pertama kali mengesan mutasi virus itu juga tidak mengumumkan sebarang kematian berkait varian baru tersebut.Britain adalah negara yang paling teruk menghadapi impak Covid-19 dengan catatan 146,000 kematian akibat virus itu sejak tahun lalu.Pada Ahad, negara itu juga telah mengaktifkan penggera ekoran kenaikan mendadak jangkitan Covid-19.Johnson berkata pentadbirannya juga turut mempertimbangkan untuk mengambil langkah-langkah darurat bagi mengelakkan kesesakan di hospital.Kesemua individu dewasa negara itu kini boleh mendapatkan vaksin dos penggalak sehingga akhir Disember.


Kes harian menurun ke paras 1,700, 2 lagi terkorban

1,709 kes baru Covid-19 direkodkan hari ini menjadikan jumlah keseluruhan sebanyak 4,524,727 kes.Sebanyak 1,746 pesakit turut dilaporkan sembuh, menjadikan jumlah keseluruhan kes sembuh sebanyak 4,466,304.Ketika ini, 22,712 kes aktif direkodkan, dengan 21,707 atau 95.6% daripadanya sedang menjalani kuarantin kendiri.Dalam pada itu, 25 (0.1%) kes kini berada di pusat kuarantin sementara 956 (4.2%) dimasukkan ke hospital.Kes yang memerlukan rawatan di unit rawatan rapi (ICU) adalah sebanyak 24 kes dan 14 daripadanya memerlukan bantuan alat pernafasan.Kadar penggunaan kemudahan ICU di seluruh negara kini sebanyak 59% dengan kes Covid-19 merangkumi 5.3%.Dua kes kematian dilaporkan menjadikan kes keseluruhan kematian adalah sebanyak 35,711 orang.


Semua sekolah ditutup hingga tahun depan

Semua sekolah akan terus ditutup sehingga tahun depan selaras dengan Perintah Kawalan Pergerakan Bersyarat (PKPB) yang dilaksanakan di hampir semua negeri kecuali Perlis, Pahang dan Kelantan kata Menteri Kanan (Kluster Pendidikan dan Sumber Manusia) Radzi Jidin.Beliau berkata, penutupan sekolah ini termasuk di negeri-negeri yang tidak dikenakan PKPB mulai esok sehingga sesi persekolahan bermula pada 20 Januari 2021.“Mengambil kira pengumuman tersebut serta takwim persekolahan tahun 2020, Kementerian Pendidikan (KPM) memutuskan semua sekolah termasuk kolej vokasional di bawah KPM di negeri-negeri terlibat akan ditutup bermula pada 9 November 2020 sehingga ke hari akhir persekolahan tahun ini iaitu pada 17 Disember 2020 bagi negeri Kumpulan A dan 18 Disember 2020 bagi negeri Kumpulan B.“Penutupan ini melibatkan 74 peratus daripada jumlah keseluruhan sekolah di bawah KPM.“Oleh yang demikian, KPM memutuskan semua sekolah di negeri Kelantan, Pahang, Perlis dan Sarawak akan turut ditutup bermula pada 9 November 2020 sehingga ke hari akhir persekolahan tahun ini iaitu pada 17 Disember 2020 bagi negeri Kumpulan A dan 18 Disember 2020 bagi negeri Kumpulan B.“Langkah ini diambil bagi membantu usaha Kerajaan memutuskan rantaian penularan jangkitan wabak Covid-19,” katanya dalam satu sidang media khas hari ini.Katanya, sepanjang tempoh penutupan sekolah, pengajaran dan pembelajaran akan tetap diteruskan secara “Home-based Learning” mengikut kesesuaian guru dan murid.Radzi berkata, pentadbir sekolah perlu memastikan guru serta murid melaksanakan pengajaran dan pembelajaran di rumah dan di sepanjang tempoh itu juga, guru perlu kekal berada di stesen tempat bertugas masing-masing.“Sepertimana Takwim Penggal dan Cuti Persekolahan Tahun 2021 yang diumumkan sebelum ini, penggal persekolahan akan bermula pada 20 Januari 2021. Semua murid sekolah rendah akan memulakan sesi persekolahan secara bersemuka pada tarikh tersebut.“Bagi sekolah menengah pula, murid tingkatan 1, tingkatan 4, tingkatan 5 dan tingkatan 6 serta semua murid kolej vokasional akan memulakan persekolahan secara bersemuka pada tarikh yang sama.“Manakala, murid tingkatan 2 dan tingkatan 3 akan memulakan sesi persekolahan pada tarikh yang sama tetapi secara Home-based Learning mengikut kesesuaian guru dan murid. Mereka akan kembali ke sekolah untuk sesi pembelajaran secara bersemuka pada 8 Mac 2021.”Sementara itu KPM juga memutuskan untuk meminda tarikh peperiksaan bagi calon Sijil Pelajaran Malaysia (SPM), Sijil Vokasional Malaysia (SVM), Sijil Tinggi Persekolahan Malaysia (STPM) dan Sijil Tinggi Agama Malaysia (STAM) bagitahun 2020.Peperiksaan SPM,SVM,STAM akan bermula pada 22 Februari 2021.Manakala, peperiksaan STPM pula akan bermula pada 8 Mac 2021.“Perincian tentang semua peperiksaan awam ini akan dimaklumkan dalam masa yang terdekat.”Dalam pada itu bagi membantu calon-calon peperiksaan awam tahun 2020 membuat persediaan secukupnya, Radzi berkata sebelum menduduki peperiksaan, KPM memutuskan mereka akan menyambung persekolahan secara bersemuka di sekolah masing-masing mulai 20 Januari 2021.“Kesemua ketetapan ini juga terpakai kepada sekolah swasta dan mana-mana institusi pendidikan yang berdaftar dengan KPM.“Bagi sekolah yang tidak berdaftar dengan KPM pula, mereka juga disaran untuk mengikuti ketetapan ini.”Katanya, pelaksanaan Pentaksiran Kemasukan Sekolah Khusus (PKSK) bagi tingkatan satu dan tingkatan empat ditangguhkan kepada suatu tarikh yang akan dimaklumkan kelak.KPM juga katanya akan menjadualkan semula semua pentaksiran peperiksaan percubaan SPM dan akan dimaklumkan kemudian.Berhubung kemasukan ke institusi pengajian tinggi awam dan institusi peringkat tertiari awam yang lain bagi tahun 2021, penjadualan semula peperiksaan awam ini tidak akan menjejaskan kemasukan murid ke institusi peringkat tertiari awam serta kemasukan murid ke institusi pengajian tinggi awam melalui sistem UPUOnline yang dikendalikan oleh Kementerian Pengajian Tinggi (KPT).“Bagi pelajar Program Matrikulasi KPM dan pelajar Institut Pendidikan Guru (IPG), mereka akan meneruskan pembelajaran secara dalam talian sepenuhnya dan melakukan ulang kaji kendiri sehingga 31 Disember 2020.“Pelajar Program Matrikulasi KPM akan kembali semula ke kolej dan meneruskan program pada 4 Januari 2021.“Ujian Malaysian University English Test (Muet) untuk pelajar matrikulasi yang dijadualkan pada 8 hingga 19 Disember 2020 akan ditangguhkan ke tahun 2021,” katanya.


Sarawak tangani cabaran unik dalam pendaftaran vaksinasi

Timbalan Ketua Menteri Sarawak Douglas Uggah Embah berkata bahawa kerajaan negeri sedang mengambil beberapa langkah bagi menangani cabaran unik dalam program vaksinasi Covid-19 warga Sarawak yang berbeza pendekatannya berbanding semenanjung.Bercakap pada sidang media di Kuching hari ini, beliau berkata hanya 28% warga emas mendaftar bagi menerima vaksin setakat ini.“Cuma 28% (yang mendaftar) sehingga kini. Jadi ini sangat rendah, dan kita akan berusaha sedaya upaya semua yang layak dapat peluang untuk vaksinasi.“Kalau kita hanya bergantung kepada temujanji MySejahtera, akan ada banyak komplikasi di Sarawak,” katanyaMenurut beliau, pelbagai masalah yang dihadapi kerajaan berhubung isu tersebut dan telah mencadangkan kepada kerajaan pusat supaya negeri itu boleh menyelesaikan masalah vaksinasi dengan cara sendiri.Beliau juga turut mencadangkan kepada kerajaan pusat bahawa negeri itu tidak mungkin menjalankan vaksinasi mengikut fasa.“Sebagai contoh, bayangkan nak cari orang Penan di kawasan pedalaman sana. Banyak yang tak ada telefon pun,” jelasnya.Sebaliknya, beliau berkata Sarawak berhasrat menjalankan vaksinasi kepada semua kategori di kawasan luar bandar pada masa yang sama ketika pegawai kesihatan menggerakkan pasukan ke daerah terpencil untuk menjalankan vaksinasi.Beliau berkata pendekatan ini akan lebih berkesan kerana tidak memerlukan banyak kumpulan dikerahkan ke tempat yang sama beberapa kali mengikut kategori dan fasa mereka.“Ketika kita bergerak ke kawasan pedalaman, masalah ini akan menjadi semakin serius, perhubungan sistem telefon pun tidak mantap dan sebagainya“Jadi, mereka yang tidak ada telefon, mereka akan gunakan telefon pejabat daerah. Bila dapat senarai MySejahtera senarai itu akan dipanjangkan kepada pegawai daerah,”jelasnya.Beliau merujuk kejadian di Sibu pada 19 April lalu apabila 72 orang tidak hadir dan tidak dapat dihubungi untuk sesi suntikan.“Inilah yang kita nak elakkan supaya siapa yang sepatutnya vaksinasi waktu itu, dapat suntikan vaksin mereka.Menurutnya lagi, kerajaan negeri turut tidak boleh menggunakan kad pengenalan kerana alamatnya mungkin berbeza dari tempat tinggal sebenar bakal penerima vaksin.“Ya macam saya, alamat saya rumah panjang di Betong tapi saya duduk di Kuching. Jadi, jika kita menggunakan MySejahtera, sistem akan mengikuti alamat kita di IC dan saya mungkin didorong di Betong.“Tapi orang kenallah siapa saya. Tetapi mereka yang tidak dikenali akan jadi masalah,”jelasnya lagi.Uggah yang juga pengerusi Jawatankuasa Pengurusan Bencana Negeri (JPBN) Sarawak turut menggesa rakyat Sarawak untuk turut memainkan peranan dengan mendaftar diri dalam program vaksinasi Covid-19.“Saya gesa semua orang untuk daftar vaksinasi dan menjaga diri dengan mematuhi prosedur operasi standard (SOP).”


Nadma nafi kesesakan dalam pusat rawatan Covid-19 di Serdang

Video tular di media sosial menunjukkan sekumpulan individu beratur tanpa penjarakan fizikal di sebuah Pusat Kuarantin dan Rawatan Covid-19 (PKRC) adalah melibatkan mereka yang disahkan negatif jangkitan wabak itu dan dibenarkan pulang, kata Agensi Pengurusan Bencana Negara (Nadma).Jurucakap agensi itu memberitahu, kejadian tular dalam klip video tersebut berlaku di dewan rawatan bagi pesakit warganegara di PKRC Taman Ekspo Pertanian Malaysia Serdang (Maeps).“Apabila dibenarkan discaj dalam 300 hingga 400 orang pada satu masa menjadikan ia nampak ramai tetapi keadaan terkawal dan tidak sesak,” kata Nur Daliza Dohat kepada MalaysiaNow.Awal hari ini, klip video berdurasi 42 saat itu menunjukkan pusat rawatan yang dibuka semula awal bulan lalu disebabkan gelombang ketiga jangkitan Covid-19 menimbulkan perdebatan hangat di media sosial dengan ramai mendakwa tiada pematuhan prosedur operasi standard (SOP) yang ditetapkan Kementerian Kesihatan.Video tersebut memperlihatkan beratus-ratus orang beratur dalam satu barisan sambil memegang beg dan barangan masing-masing.Selain itu, turut kelihatan ratusan katil dua tingkat dengan beberapa individu sedang duduk di bahagian atas.Bagaimanapun, Daliza menafikan dakwaan pengguna internet pusat rawatan itu sudah kehabisan tempat tidur, mengatakan ia masih mempunyai kapasiti untuk memuatkan kira-kira 10,000 pesakit pada satu masa.“Setakat ini, hanya ada 3,000 pesakit sahaja. Kapasiti katil banyak lagi,” katanya.


Kes harian lepasi 2,800 jangkitan, 8 lagi terkorban

2,887 kes baru Covid-19 direkodkan semalam menjadikan jumlah keseluruhan sebanyak 4,978,350 kes.
Sebanyak 3,226 pesakit turut dilaporkan sembuh, menjadikan jumlah keseluruhan kes sembuh sebanyak 4,914,858.
Ketika ini, 26,856 kes aktif direkodkan di mana 24,743 atau 92.1% daripadanya menjalani kuarantin kendiri.
Tiada pesakit ditempatkan ke pusat kuarantin sementara 2,016 (7.5%) kes dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 97 kes dan 62 daripadanya memerlukan bantuan alat pernafasan.
Lapan lagi kes kematian dicatatkan termasuk satu kes kematian sebelum tiba di hospital menjadikan keseluruhan korban akibat wabak itu sebanyak 36,636 orang.


Debat Najib-Anwar gagal timbulkan keterujaan sedekad lalu

Sejak bekas perdana menteri Najib Razak dan Presiden PKR Anwar Ibrahim mengumumkan kesediaan untuk berdebat, antara jenaka yang beredar mengatakan dua pemimpin politik yang pernah disabitkan kesalahan jenayah bakal bercakap mengenai isu negara.Anwar menjalani dua hukuman penjara bagi kesalahan rasuah dan liwat.Najib pula kini sedang menunggu rayuan terakhirnya di mahkamah selepas disabitkan kesalahan penyelewengan wang jutaan ringgit.Baru-baru ini, kedua-dua pemimpin itu bertelagah di media sosial berhubung Sapura Energy Bhd, sebuah syarikat perkhidmatan minyak dan gas yang bermasalah.Pertembungan itu timbul selepas Rafizi Ramli dari PKR mengkritik Najib kerana mencadangkan kerajaan membantu Sapura, di mana baru-baru ini syarikat itu mengumumkan kerugian RM8.9 bilion, termasuk kerugian dalam bentuk pengambilalihan syarikat tersebut oleh syarikat petroleum nasional, Petronas.Perdebatan antara ahli politik menjadi sebahagian daripada politik Malaysia terutamanya sejak perdebatan harga bahan api pada 2008 antara Anwar dan menteri komunikasi dan multimedia ketika itu, Ahmad Shabery Cheek.Ia merupakan kali pertama debat pemimpin pembangkang dan kerajaan disiarkan secara langsung di televisyen nasional di mana ia dilihat sebagai sebahagian daripada liberalisasi politik oleh perdana menteri ketika itu, Abdullah Ahmad Badawi.Debat sedemikian memberikan publisiti yang besar kepada pembangkang pada waktu itu.Ekoran itu, ahli politik sering berharap mendapat perhatian dalam acara sedemikian, di mana perbahasannya lebih hangat dan tidak terikat seperti perbahasan yang mendatar dan tertakluk dengan peraturan ketat Parlimen.Pemimpin DAP Lim Guan Eng sudah dua kali berdebat dengan seteru utamanya dari MCA, beliau berdebat kali pertama dengan presidennya ketika itu, Chua Soi Lek pada 2012.Debat beliau dengan Presiden MCA Wee Ka Siong diadakan pada tahun lepas berhubung dasar kabotaj.Pada 2012, Rafizi Ramli dari PKR berdebat mengenai isu pinjaman pendidikan PTPTN dengan Khairy Jamaluddin yang merupakan ketua Pemuda Umno ketika itu.Beberapa perdebatan yang diadakan itu menyebabkan ramai yang menggesa supaya Najib yang mengetuai kerajaan Barisan Nasional (BN) ketika itu bersemuka dengan Anwar yang merupakan ketua pembangkang.Bagaimanapun, Najib menolak cabaran debat tersebut, mengatakan perdebatan bukanlah sebahagian daripada budaya politik Malaysia.‘Dua pemimpin yang sudah melepasi zaman mereka’Hari ini, kemungkinan debat antara kedua-dua pemimpin itu tidak lagi mencetuskan keterujaan yang sama dalam kalangan rakyat Malaysia seperti apa yang pernah berlaku sepuluh tahun lalu.Pemerhati politik turut mempersoalkan kerelevanan debat antara mereka, memandangkan hala tuju politik dua pemimpin itu telah menyebabkan mereka semakin jauh dari kerusi kuasa.Najib disabitkan kesalahan dan dijatuhkan hukuman dalam kes penyelewengan danan RM42 juta SRC International dengan memasukkannya ke dalam akaun peribadi.Anwar pula dilihat semakin hilang pengaruh dalam PKR dan Pakatan Harapan (PH) berikutan prestasi buruk partinya yang kalah tiga kali berturut-turut pada pilihan raya negeri (PRN) di Melaka, Sarawak dan Johor.Sejak tumbang dari tampuk pentadbiran negara pada 2018, Najib mencabar veteran DAP Lim Kit Siang dan pemimpin Bersatu Muhyiddin Yassin untuk berdebat dengannya.Namun pada masa yang sama beliau mengenepikan cabaran debat baru-baru ini dari Menteri Perdagangan Antarabangsa dan Industri Mohamed Azmin Ali bagi membahaskan isu Felda yang ditimbulkan Najib.Debat antara Najib dan Anwar kali ini lebih dilihat sebagai acara perbahasan antara dua musuh yang dilihat mesra, bukan lagi sebagai musuh politik seperti sedekad lalu.Pada Oktober 2020, dalam surat Najib yang ditulis bersama Presiden Umno Ahmad Zahid Hamidi kepada istana, mereka berdua menyatakan sokongan terhadap Anwar sebagai perdana menteri.Isu yang mencetuskan kepada perdebatan antara pemimpin politik itu adalah masalah kewangan yang dihadapi syarikat minyak dan gas tempatan Sapura Energy.Ia menjadi punca pertikaian di media sosial antara Najib dan Rafizi.Seorang bekas pembantu Najib mengalu-alukan debat tersebut, mangatakan ia bagus dalam membentuk demokrasi yang matang.“Namun kadang-kadang kita tidak dapat memilih pendebat, yang merupakan ahli politik veteran yang masih berpengaruh,” kata Oh Ei Sun yang merupakan felo kanan Singapore Institute of International Affairs.Sementara itu, penganalisis Hisommudin Bakar berkata, dalam budaya politik Malaysia, debat tidak berada dalam satu piawaian yang dinilai oleh rakyat mahupun pengundi secara jelas.“Tiada kayu ukur menjadikan debat sebagai penyumbang kepada sokongan kepada sesuatu parti atau tokoh berkenaan,” kata Hisommuddin, yang mengetuai badan pengkaji pilihan raya, Ilham Centre.Merujuk kepada perdebatan antara Lim dan Wee tahun lepas, beliau berkata tiada kesan nyata daripada acara itu pada skala nasional.“Apa yang dapat difahami adalah debat berkenaan membawa persaingan antara dua tokoh berkenaan ke pentas debat,” katanya.Personaliti jadi lebih utama dari isuHisommudin berkata dalam perbahasan seperti itu masih dilihat hanya sekadar pertembungan personaliti mengatasi isu yang dibincangkan.“Melihat kepada kepentingan debat dan ‘timing’ perkara ini dirujuk, saya melihat isu ini lebih kepada menggunakan isu debat dan cabar mencabar bagi menaikkan imej pihak tertentu,” katanya.Bagaimanapun, seorang pemerhati politik, Azizi Safar berkata, tujuan debat bukan untuk cari siapa lebih pandai berdebat namun ia boleh merungkai banyak persoalan dan mencetus penyelesaian kepada banyak masalah rakyat.“Debat Wee Ka Siong dan Lim Guan Eng mengenai isu kabotaj dan projek kabel dasar laut, akhirnya terbukti dakwaan Guan Eng tidak benar dan tersasar,” katanya.Selain debat yang hanya berlegar mengenai personaliti, Hisommudin turut mempersoalkan topik perdebatan Najib dan Anwar.Beliau berkata topik seperti masalah Sapura Energy sepatutnya tidak sampai ke tahap debat nasional.Ini kerana banyak lagi isu yang wajar diperdebatkan untuk kepentingan rakyat terbanyak.“Saya melihat dari aspek ‘timing’ juga tidak penting. Saat umat Islam berpuasa, tidak semena-mena ada pihak yang mencabar untuk berdebat,” katanya.Azizi dalam pada itu bersetuju bahawa debat Najib-Anwar yang akan datang adalah antara dua ahli politik yang sudah melepasi zaman mereka.“Bagi saya, Najib hendak tunjuk dia masih hebat, begitu juga Anwar. Dua-dua pun tahu mereka tak ada harapan boleh jadi perdana menteri,” katanya.Dalam pada itu, Hisommudin berkata, menggunakan Najib sebagai “punching bag” merupakan jalan mudah untuk meraih populariti tatkala PKR berdepan musim pemilihan parti.Katanya, rakyat sedang bergelut untuk meneruskan kelangsungan hidup, selain berdepan cabaran kenaikan harga barang dan persiapan menjelang hari raya yang lebih diutamakan mereka.“Perdebatan ini lebih menjurus kepada ahli politik untuk memposisikan kedudukan mereka di dalam radar politik nasional.“Tidak lebih dari itu,” katanya.


KPM tegaskan UPSR, PT3 tidak akan dilaksanakan semula

Kementerian Pendidikan (KPM) kekal dengan keputusan untuk tidak mengembalikan peperiksaan awam Ujian Penilaian Sekolah Rendah (UPSR) dan Pentaksiran Tingkatan Tiga (PT3), walaupun terdapat permintaan daripada ibu bapa yang mahu ia dilaksanakan semula.
Timbalan Menteri Pendidikan II  Mohamad Alamin berkata UPSR dan PT3 dimansuhkan kerana KPM mahu melahirkan modal insan yang mempunyai kemahiran dalam pelbagai bidang dan tidak terhad dalam bidang akademik sahaja.
"Kami sudah beri penerangan berkali-kali bahawa kali ini kita ambil pendekatan yang lebih inklusif, bukan hanya eksklusif berdasarkan peperiksaan semata-mata kerana kita ingin melahirkan modal insan yang berkebolehan dalam banyak bidang lain.
"Malaysia bergerak ke arah negara yang lebih maju, kami ingin membekalkan negara dengan modal insan dalam pelbagai kepakaran. Itu tujuan utamanya, jadi percayalah kita akan membantu negara melahirkan Malaysia yang lebih berkebolehan," katanya kepada pemberita selepas menutup Program Pegawai Integriti Bertauliah (CeIO) Siri 31 KPM di Putrajaya hari ini.
Mohamad berkata demikian ketika diminta mengulas laporan media yang menyatakan semakin ramai ibu bapa menuntut agar UPSR dikembalikan kerana mendakwa KPM masih belum bersedia sepenuhnya untuk melaksanakan pentaksiran bilik darjah (PBD) sebagai pendekatan tunggal kepada sistem penilaian di sekolah.
Ia berikutan tiga prasyarat utama PBD masih belum dipenuhi sehingga kini yang menambahkan keresahan ibu bapa terhadap keberkesanan pendekatan baharu tersebut.
Tiga prasyarat itu ialah bilangan murid yang ideal antara 20 hingga 25 orang dalam kelas bagi memudahkan guru memantau dan menilai; sukatan pelajaran yang tidak terlalu padat bagi memberi laluan kepada pelbagai aktiviti di dalam kelas; dan guru perlu diberikan autonomi sepenuhnya untuk mentaksir murid.
Pada 28 April lepas, KPM memansuhkan sepenuhnya UPSR dan memperkasakan Pentaksiran Berasaskan Sekolah (PBS) dan PBD, manakala pada 2 Jun lepas kementerian itu turut mengumumkan PT3 dimansuhkan bermula tahun ini dan digantikan dengan pengukuhan PBS.
Sementara itu ketika berucap, Mohamad menyeru guru KPM supaya menggunakan media sosial dengan sewajarnya kerana secara tidak langsung mereka membawa imej kementerian kepada umum.
Beliau berkata KPM telah mengeluarkan Garis Panduan dan Etika Penggunaan Media Sosial bagi Guru dan Murid pada Januari 2017, untuk menerangkan tatacara, peraturan serta kawalan kandungan media sosial yang perlu dipatuhi oleh guru dan murid supaya penyebaran dan perkongsian maklumat terkawal, selain tidak menjejaskan kepentingan perkhidmatan awam juga kedaulatan negara.
"Dokumen ini dengan jelas menyatakan perkara yang dilarang dilakukan oleh guru dan murid ketika menggunakan media sosial antaranya membuat sebarang penyataan menyentuh perkara yang boleh menjejaskan imej dan dasar kerajaan," katanya.
Sementara itu, Pengarah Akademi Pencegahan Rasuah Malaysia (Maca) Idris Zaharudin dalam ucapannya pula berkata KPM merupakan kementerian pertama yang melaksanakan program CeIO secara "in house" bersama Maca yang melibatkan 57 pegawai kanan.
"Ini menunjukkan KPM komited dalam memartabatkan nilai integriti khususnya pada warga KPM. Program CeIO ini dilihat selari dengan visi dan misi KPM untuk membangunkan potensi individu bagi melahirkan insan terdidik," katanya.


Siasatan kebakaran Wisma Jakel tumpu unsur sabotaj, sisa bara api

Unsur perbuatan bakar dan sisa bara api menjadi antara fokus utama siasatan bomba Selangor susulan kebakaran terbaru di bilik simpanan kain langsir Wisma Jakel, Seksyen 7 di sini, awal pagi tadi.
Pengarah Jabatan Bomba dan Penyelamat Malaysia (JBPM) Selangor Norazam Khamis berkata bagaimanapun siasatan pihaknya akan memberi tumpuan kepada semua aspek dan dikaji secara mendalam agar maklumat menyeluruh dapat diperoleh.
“(Punca bara di bawah kain), itu kami masih siasat dan mengambil aspek yang perlu kami analisa. Mungkin bara-bara yang tertinggal atau ada sesiapa yang naik melakukan pembakaran.
“Aspek-aspek lain juga akan dilihat dan dikaji secara mendalam. Setakat ini belum ada lagi satu kesimpulan yang boleh dibuat mengenai kebakaran kedua ini,” katanya kepada pemberita di lokasi kejadian kebakaran di Wisma Jakel, hari ini.
Norazam berkata pihaknya memerlukan tempoh 14 hari bagi menjalankan siasatan dan analisa awal termasuk mendapatkan saksi kejadian itu.
Jelas Norazam pihaknya hari ini turut menggerakkan khidmat Unit K9 iaitu dua ekor anjing jantan dari baka English Springer Spaniel bernama Woody dan Rocco untuk mengesan apa-apa bahan yang boleh mencetuskan kebakaran.
“Sampel dan sebagainya kami akan hantar ke makmal penyiasatan kami di Bukit Jelutong untuk dianalisa. Selain itu, aspek pendawaian dan peralatan elektrik yang digunakan oleh bangunan Wisma Jakel juga akan turut dianalisa,” katanya.
Dalam pada itu, Norazam berkata pihaknya hari ini mula membuka Pusat Kawalan Hadapan (PKH) dengan menempatkan lebih 10 anggota sebagai langkah pemantauan dan berjaga-jaga sekiranya berlaku kebakaran berulang.
"Kebakaran setakat ini sudah dipadamkan sepenuhnya namun langkah pemantauan menyeluruh masih diteruskan," katanya.
Di samping itu, beliau turut memaklumkan orang awam tidak dibenarkan sama sekali memasuki kawasan lokasi kejadian kecuali dengan pengawasan dan diiringi pihak berkuasa.
"Bomba dengan dibantu pekerja Jakel akan menjalankan kerja-kerja pemunggahan semua barangan terutama fabrik yang terselamat daripada premis Wisma Jakel mulai hari ini,” katanya.
Wisma Jakel di Seksyen 7 hari ini mengalami kebakaran kali kedua apabila bilik simpanan kain langsirnya terbakar tengah malam tadi selepas pihaknya menerima panggilan pada 12.40 tengah malam dan kebakaran itu berjaya dipadam keseluruhannya oleh pihak bomba pada 3.07 pagi.
Sebelum ini, gedung tekstil terkemuka itu dilaporkan terbakar awal pagi 1 Januari lepas dan pihak bomba menerima panggilan kecemasan mengenai insiden tersebut pada 7.08 pagi dan berjaya dipadamkan.


ERC yakin kerajaan terima semua 49 syor reformasi pilihan raya

Jawatankuasa Khas Pembaikan Sistem dan Undang-undang Pilihan Raya (ERC) yakin kerajaan akan menerima 49 syor untuk reformasi pilihan raya yang dikemukakan mereka, kata pengerusinya, Ab Rashid Ab Rahman.Beliau bagaimanapun berkata, pelaksanaannya akan mengikut keutamaan dan kesesuaian untuk segera dilaksanakan dalam masa terdekat.“Jadi sekarang ini saya rasa kerajaan pun dah nampak stabil dan saya diberitahu kerajaan dah pun lantik Azmin sebagai pengerusi jawatankuasa Kabinet mengenai pilihan raya untuk kaji secara mendalam dan dia ada badan untuk proses.“Saya diberitahu mereka mengkaji secara mendalam apa yang boleh dilaksanakan segera.“Maknanya secara tidak langsung kerajaan sudah terima untuk diguna pakai.“Tapi saya tidak boleh cerita lebih daripada itu sebab kami akan berhubung dengan jawatankuasa Kabinet untuk tujuan ini,” katanya kepada pemberita hari ini.Tambahnya, daripada 49 saranan yang dikemukakan, 32 perlu dilaksanakan dalam masa tiga tahun oleh jawatankuasa khas yang dipengerusikan Menteri Kanan Mohamed Azmin Ali.“Saya diberitahu mereka mengkaji secara mendalam apa yang boleh dilaksanakan segera.Sebelum ini di Dewan Rakyat, Menteri di Jabatan Perdana Menteri (Undang-undang dan Parlimen) Takiyuddin Hassan berkata, jawatankuasa itu ditubuhkan bagi membolehkan kerajaan menilai, menyelaras dan memantau semua cadangan dan dapatan yang disyorkan ERC membabitkan urusan pilihan raya di negara ini.Menurut Takiyuddin, sebaik sahaja kajian selesai, satu laporan berhubung dengan hasil dapatan kajian berserta syor-syor penambahbaikan akan disediakan.Rashid berkata, antara penambahbaikan yang perlu diberi perhatian oleh kerajaan dan Suruhanjaya Pilihan Raya (SPR) yang tidak wujud dalam peraturan sekarang termasuklah peraturan yang perlu dipatuhi oleh kerajaan sementara.“Kerajaan sementara yang mengambil alih untuk 60 hari perlu ada peraturan khas sebab dia bukan lagi kerajaan biasa. Dia sudah tiada kuasa dia tak boleh ikut undang-undang kerajaan biasa tapi lebih baik kalau kita wujudkan peraturan di mana yang sesuai.“Kena ada perkara yang dia boleh buat dan tidak boleh buat. Tapi sekarang ini tidak ada secara bertulis atau secara konvensyen di negara maju semua sudah ada kita sahaja tidak ada.“Jadi sejak 14 pilihan raya yang diadakan kerajaan sebab ada masa-masa yang kita perhatikan kerajaan sementara perlu undang-undang dia sendiri dan tidak boleh guna pakai peraturan kerajaan yang dipilih oleh kerajaan,” katanya.Tambahnya, satu lagi yang perlu diberi penekanan ialah kawalan media ketika pilihan raya perlu diadakan mengikut undang-undang yang ditetapkan oleh SPR.“Sekarang langsung tiada kawalan, media dikawal oleh undang-undang yang berkaitan dengan media. Dalam musim pilihan raya ini mesti ada undang-undang yang boleh dikawal oleh SPR.“Sebab dia nak tentukan pilihan raya itu adil, kuasa patut diberikan kepada SPR di musim itu sahaja dan dia kena ada ‘dos and don’ts’ yang berbentuk undang-undang.“Dia tidak boleh buat ini itu, tapi harus ingat kawalan itu bukan hendak menyekat kebebasan media kerana ia hak semua. Cuma cara media melaksanakan tanggungjawab kita nak dia pun adil juga.”Mengulas mengenai kesesuaian untuk mengadakan Pilihan Raya Umum ke-15 dalam masa terdekat, katanya ia adalah hak rakyat.“Saya tengok kerajaan sekarang ini berjalan dengan baik dan diurus tadbir dengan baik dan penuh bertanggungjawab. Tapi soal pokoknya kerana banyak pihak menyatakan bahawa dan mungkin tepat atau benar dalam demokrasi ini penubuhan kerajaan adalah oleh rakyat.“Jadi rakyat hendak diadakan pilihan raya kerana rakyat akan menentukan hak kerajaan yang sah. Kerajaan sekarang sah tapi kerana ada peraturan yang membolehkan Agong dalam keadaan tertentu-tentu sah tapi dari sudut demokrasi dari sudut pilihan raya banyak pihak yang telah membuat tuntutan.“Jadi pada pandangan saya walaupun kerajaan ini kerajaan yang sah dari segi Perlembagaan ia hendaklah dikembalikan semula kepada rakyat. Itu memang kerangka dia. Ini kerana pilihan raya adalah satu proses yang baik. Baik atau tidak kerajaan itu cerita lain.”


Mahkamah benar pendakwaan fail hujahan tambahan kes rasuah Rosmah

Mahkamah Tinggi hari ini membenarkan permohonan pendakwaan untuk memfailkan hujahan tambahan dalam kes Rosmah Mansor, yang berdepan pertuduhan rasuah membabitkan projek solar hibrid untuk 369 sekolah luar bandar di Sarawak.Timbalan pendakwa raya Poh Yih Tinn memberitahu perkara itu kepada pemberita selepas prosiding kes tersebut yang berlangsung di dalam kamar hakim Mohamed Zaini Mazlan hari ini, yang turut dihadiri peguam Akberdin Abdul Kader, mewakili Rosmah.Poh berkata pihaknya perlu memfailkan hujahan tambahan pada 22 April dan 12 Mei untuk pembelaan menjawab hujahan itu.“12 Mei juga ditetapkan untuk sebutan kes,” katanya.Sepatutnya, hari ini ditetapkan untuk mendengar hujahan lisan daripada pihak pendakwaan dan pembelaan.Rosmah, 70, yang memakai baju kurung merah dan selendang sepadan hadir di mahkamah hari ini.Pada 23 Februari lepas, pihak pembelaan menutup kesnya selepas memanggil dua saksi, Rosmah dan bekas pengarah bahagian First Lady of Malaysia (FLOM) Siti Azizah Sheikh Abod.Pada 18 Februari tahun lepas, Rosmah diperintah membela diri terhadap tiga pertuduhan selepas pihak pendakwaan berjaya membuktikan kes prima facie terhadap beliau.Beliau berdepan satu pertuduhan meminta RM187.5 juta dan dua pertuduhan menerima rasuah berjumlah RM6.5 juta daripada pengarah urusan Jepak Holdings Sdn Bhd ketika itu, Saidi Abang Samsuddin.Rasuah itu didakwa diterima melalui bekas pegawai khas beliau Rizal Mansor sebagai ganjaran kerana membantu Jepak Holdings mendapatkan projek bersepadu sistem solar photovoltaic hibrid serta penyelenggaraan dan operasi genset/diesel bagi 369 sekolah luar bandar di Sarawak bernilai RM1.25 bilion secara rundingan terus daripada kementerian pendidikan.


Zahid ingatkan pemimpin Umno jangan bahas isu dalaman parti di Parlimen

Presiden Umno Ahmad Zahid Hamidi berkata isu dalaman parti itu tidak seharusnya dijadikan bahan perbahasan ucapan Yang di-Pertuan Agong di Dewan Rakyat.Beliau berkata pentas terbaik untuk membincangkan isu dalaman ialah di mesyuarat Majlis Kerja Tertinggi Umno.“Biarpun saya menghormati pandangan peribadi tetapi pendirian parti harus dihormati. Parti belum membuat pendirian dan tentunya pendirian ini akan dibincangkan apabila ada waktu yang sesuai,” katanya kepada pemberita di Pusat Daerah Mengundi Parit Keroma yang terletak di kawasan Dewan Undangan Negeri (DUN) Maharani hari ini.Zahid mengulas ucapan Ahli Parlimen Pasir Salak Tajuddin Abdul Rahman di Dewan Rakyat baru-baru ini yang dikatakan membidas Timbalan Presiden Umno Mohamad Hassan berhubung isu tarikh Pilihan Raya Umum ke-15.Beliau berkata walaupun ahli Parlimen mempunyai imuniti untuk bercakap mengenai pelbagai perkara di Dewan Rakyat tetapi isu dalaman parti sepatutnya dibincangkan di pentas yang bersesuaian.Mengenai Pilihan Raya Negeri (PRN) Johor, Pengerusi Barisan Nasional (BN) itu melahirkan keyakinan terhadap kemampuan gabungan tersebut memenangi jumlah kerusi mencukupi bagi membentuk kerajaan negeri yang baharu.Zahid juga berharap pengundi Johor tidak mudah terpengaruh dengan “serangan bertubi-tubi” yang sedang disasarkan terhadap BN dan calonnya.“Kita tahu serangan bertubi-tubi sedang menghala, bukan sahaja kepada produk kita iaitu calon BN tetapi isu nasional dibawa untuk mencemarkan nama baik kita. Kita menjangkakan itu semua namun kita yakin dengan kebijaksanaan pengundi di Johor,” katanya.Suruhanjaya Pilihan Raya menetapkan 12 Mac depan sebagai hari pengundian PRN Johor dan undi awal pada 8 Mac ini.